text:
Ntago narinziko kuba mwiza bisaba gushyirwa ku imetero bagapima uburebure bwanjye, sinarinziko kuba mwiza bisobanura kuba ntarengeje ibiro runaka! Harya urwo rugero fatizo rw’ ubwiza ninde warushyizeho? Ahubwo se umwiza aba asa ate, aba agenda ate, aba areba ate, aba avuga ate?
Reka nibarize wowe wiyita ko uri impuguke mukumenya gupima urugero rw’ ubwiza ! Harya nimba ntareshya nuko ubishaka, nimba nsa uko udashaka, nimba ngana uko udashaka nzitwa iki? nzaba mbaye igicimbwa burundu ? nziyange?
Nonese mugenzi wanjye ko njye nawe twisanze hano kuri ino si, dusa uku dusa, uretse kumva ko ba mama babaye inzira yo kutugeza hano, wagirango nabo ubabajije uwatumwe umutima wa rurya rusoro utangira gutera bamenya uwo ari we?? Uko batamuzi ninako ntanuburenganzira bahawe bwo gusaba uko icyo cyiremwa cyizaza gisa. N’ikimenyimenyi nuko n’uwo mutanga w’ ubuzima ntarugero fatizo yashyizeho rw’ uko tuzaba tumeze, araho twese tuba dusa kuva hasi kugera hejuru! gusa ntibyabaye ntiyaremye umwiza ntiyaremye umubi ahubwo yaremye umuntu!
Wanyangishije uko nsa, umbwirako niba ntafite uruhu rusa n’uko ushaka nzaba ntari kuri wamurongo w’ ubwiza ufatiraho. Nubwo uko ngana ntacyo byari bintwaye, wambwiyeko nintatakaza ibiro ngo ngere kuri rwa rugero fatizo washyizeho, icyo cyiciro cy’ ubwiza ntazacyibarizwamo!!; wambitsemo ubwoba ndetse n’ ipfunwe rw’uko navutse kuburyo nsigaye ntinya no kwireba mundorerwamo ntabirungo nisize,, noneho icyibabaje ni uko wambwiye ko ntakwiye gusohoka munzu ntafite indi sura nambaye, biramutse binabaye ngombwa ngasaba imbabazi abo turi kumwe ko ndi gusa nabi! Bagenzi banjye ntago ndi gusa nabi uyu mubona niwe njyewe!
Wowe wiyitako uzi gupima umwiza n’ umubi ngirango ingaruka biri gutanga uri kuzibona, cyera twajyaga tuvuga y’ uko ibikorerwa mu bushinwa byose ntaburambe biba bifite ( no offence kubavandimwe banjye baturuka iyo) ngirango natwe impu zacu zisigaye ariho zikorerwa!!!! zirahinduka umunsi kuwundi. Sinakubwira agahinda ababyeyi, abana ndetse n’ abagabo bafite muri cyino gihe. Nawe se………
- Umusore arakora ubukwe yitwa ko umugore we amuzi, bagera mucyumba byabirungo bimaze kuvaho ndetse na ya misatsi y’ imitirano imaze kuvaho agatangira kuvugako bamuhinduriye! induru zikaba zitangiye ubwo kumunsi wambere! Gusa iyo ugize amahirwe uwo musore akaba yitonda mutangira kwibwirana bundi bushya dore ko uwo aba abonye aba atamuzi!! hari akumiro karenze ako koko!
- Umugabo arajya muri mission izamara amazi atatu, yagaruka agasanga uwo yasize murugo siwe ahasanze, umugore yari igikara none asahanze inzobe. Ngayo nguko!
- Ababyeyi barohereza umwana mu ishuli aho atahiye bagasanga yabaye kazungu, noneho bikajya kuba bibi iyo ntawo mumuryango w’ iwabo ufite iyo’ inzobe ngo wenda uzajye ubeshya ko ariho uyikomora ( wasanga so wa sogokuruza wawe yari inzobe da wamenya ari ibiki lol)
- Kumipaka ndetse no kubibuga by’ indege ho aba ari ibindi bindi ! barakwaka icyangomba bagasanga ni abantu babiri batandukanye,, imanza zigatangira ubwo ugasanga uri gucyereza abari kumurongo inyuma yawe.Mubinyemereye mbonereho no gusaba leta ko bakonjyera bagashyiraho gahunda yo gutanga indangamuntu nshya kubanyagihugu bose kuko abenshi muri twe gahunda y’ iterambere yageze no kuruhu rwacu. Murakoze!
- Abana bo baheze murujijo,ntibacyimenya amasura yaba banyina y’ukuri bicara baziko ejo basanga noneho yabaye ubururu lol. Ako gahinda bazagakira koko!
- Abana benshi bamaze kuba imfubyi, ababyeyi benshi bamaze kubura abana babo kubera irya miti wababwiye ko ifite ubushobozi bwo gukora ibitangaza mu ijoro rimwe akabyuka ari kwambara small size!( rwa rugero fatizo washyizeho) gusa ntiwigeze ubabwira ingaruka zibyo bari kunywa!
- Ni benshi bafite agahinda ko kudahabwa amahirwe yo gukurikira inzozi zabo, aha ndavuga bamwe bavutse bashaka kuba abanyamideli ariko ukaba warabasubije inyuma ngo n’uko badasa uko wifuza; bamwe bafite iminshinga ikomeye izazamura igihugu wimye uruvugiro ngo nuko batameze uko wifuza ….. ndavuga nababandi baminuje muby’itangazamakuru bakaba barakuze aho batuye hose bazi ko kanana uko byagenda kose agomba kuzaba umunyamakuru n’uko ukamwima ayo mahirwe ukayaha runaka utazi n’ijambo itangazamakuru icyo risobanura ngo nuko umwe aberewe no kujya imbere ya camera undi akaba…… …………….Niko bwana/madamu judge w’ubwiza we! urabona utari kwica abantu?
Waretse nkazajya nishyiraho ibyo birungo igihe numva nabishatse, waretse nkazajya mbishyiraho kuko mbikunze atarukuberako wabigize itegeko, waretse nkagabanya ibiro mugihe numva ari ngombwa Atari ukuberako wabivuze, waretse nkagumana uruhu rwanjye ko umutanga w’ umubuzima atibeshye ajya kurumpa, waretse kungira igikoresho cyo gushyirwa kumunzani waretse nkaba umuntu uwanshyize kuri ino si yashimye ko mba! Ndabizi kunyumva nturanyumva ahasigaye ni ahanjye ho kumenya gukora igikwiye.
( ibyongera ubwiza ntacyibazo mbifiteho ndetse n’ ababyisiga ntimunyumve nabi icyo nshaka kuvuga ni uko twakagombye kubikoresha kuri kwerekana cyangwa kongera ibyo dufite karemano aho kubishyiraho kuberako dushaka kwihisha cyangwa se dufite ipfunwe ryuwo turiwe)
Imigisha myinshi!!!


c: text/html

text:
Ubushakashatsi bugaragaza ko amazi ari umuti ukomeye uvura indwara nyinshi ziterwa ahanini n’ibibazo binyuranye bituma mu mubiri amazi aba make.
Nk’uko byatangajwe na Dr. Fereydoon Batmanghelidj, umushakashatsi wanditse igitabo “Your Body’s many cries for water” (Umubiri wawe uririra amazi), indwara nyinshi zirimo asima, umuvuduko ukabije w’amaraso, igifu, kanseri, diyabete y’ubwoko bwa kabiri, indwara zo mu bwonko no mu rutirigongo, iz’uruhu, ... ziterwa n’uko amazi aba ari make cyane mu mubiri, kandi burya kumva mu kanwa humye si cyo kimenyetso rukumbi cy’uko umubiri unyotewe.
Inyota ni iki?
Inyota ni ubushake bwo kunywa ikinyobwa runaka. Ni n’uburyo umubiri ukoresha kugira ngo ugenzure amazi yinjira n’asohoka. Kumva inyota rero bikaba bigengwa n’agace ko mu bwonko k’inyuma (Hypothalamus).
Ubushake bwo kunywa bushobora na none guterwa n’umuco ndetse n’imigenzo ya buri wese, ari na yo mpamvu usanga abantu bamwe mu mwanya wo kunywa amazi bahitamo icyayi, ikawa, inzoga n’ibindi binyobwa, bitwaza ko na byo bikozwe mu mazi.
Icyo batazi cyangwa birengagiza ni uko kuba ibyo binyobwa bigizwe n’alukoro (alcohol), kafeyine, cola, cyangwa soda, bituma amazi arushaho gusohoka mu mubiri. Ikindi kandi kwimenyereza ibinyobwa biryohereye bituma ubushake bwo kunywa amazi masa bukendera.
Akamaro k’inyota rero ni ukwibutsa umubiri kongera kunywa amazi, kuko wirengeje iminsi nta mazi na make unywa hakurikiraho urupfu.
Amazi arwanya ate indwara?
Amazi ni yo molekile yiganje mu mubiri, agize hafi 70% by’uburemere (weight) bw’umuntu, kandi 85% by’ubwonko ni amazi. Ni yo atanga urubuga rukorerwamo imirimo itandukanye y’umubiri harimo kuringaniza ubushyuhe (body temperature), gukwirakwiza amavitamini, imyunyu, n’imisemburo ahabugenewe ; gutanga ububobere mu ngingo, mu maso, mu mara, mu mazuru, mu muhogo ; gusohora ibyo umubiri udakeneye ndetse n’ibindi. Iyo amazi abaye make cyane mu mubiri hakurizaho indwara zitandukanye zirimo:
Kurwara umutwe
Kuribwa umutwe bisanzwe cyangwa kugira ububabare mu gice kimwe cy’umutwe akenshi hakiyongeraho no kugira isereri, kuruka, kutihanganira urumuri n’urusaku. Biterwa n’impamvu zinyuranye nk’umunaniro, kunywa inzoga nyinshi n’ibindi, ariko bikiyongera cyane iyo umubiri nta mazi ahagije ufite. Kunywa amazi menshi rero bigabanya ububabare kandi bikanarinda kurwaragurika umutwe.
Asima
Buri mwaka Asima yibasira abana bagera kuri miliyoni 14, ikicamo benshi muri bo. Iterwa no kubura amazi birenze mu bice bimwe na bimwe by’umubiri. Iyo umuntu arwaye Asima imiyoboro y’umwuka (Airways) irafungana ikanabyimba, kandi ikanakora imbobezamiyoboro nyinshi. Ibi bituma umuntu aguma akorora, akitsamura cyangwa akumva ahera umwuka.
Kunywa amazi rero birinda gufungana kw’imiyoboro y’umwuka, kandi kongera umunyu waryaga bizibura ibihaha bigatuma umwuku winjira, ukanasohoka nta mbogamizi.
Kwirengagiza ko Asima ari ingaruka y’amazi make mu mubiri bizatuma abana benshi bakomeza guhitanwa na yo kandi yongere ubukana ku bakiriho.
Ikirungurira
Ikirungurira ni ikimenyetso cy’ibanze cyerekana ko amazi ari make mu gice kibanza cy’urwungano ngogozi (gastrointestinal track). Gukomeza kwifashisha imiti irwanya aside mu kuvura ikirungurira bigera aho bigatera ibindi bibazo nko kubyimba no kuzana udusebe ku gifu n’amara, bishobora no kuvamo Kanseri y’urwungano ngogozi, iy’umwijima n’iy’impindura.
Rubagimpande
Ububabare mu ngingo ni ikimenyetso cy’uko amazi yakamye mu ngingo. N’ubwo Rubagimpande ikunze kwibasira abashaje, abakibyiruka na bo ntibakangwa. Igisubizo rero si ukwihutira gufata imiti idohora ububabare ahubwo ni ukunywa amazi no kurya umunyu uhagije.
Umugongo
Kumva ububabare mu gice cyo hepfo cy’umugongo ndetse na Rubagimpande yo mu mugongo ni bimwe mu bimenyetso by’ikama ry’amazi mu rutirigongo. Umuti uruta iyindi ni ukunywa amazi kuko nta yindi ngaruka agira nk’iyo wasangana indi miti muri rusange.
Ububabare mu gituza (Angina)
Kumva uburemere mu gatuza bumeze nk’aho hari ukicayeho ni ikimenyetso cy’indwara y’umuyoboro w’amaraso ku mutima (coronary artery), akaba ari ingaruka y’amazi make mu gice cy’umutima n’ibihaha, bigatuma amaraso atemba ajya mu mutima aba make. Kongera amazi yo kunywa ni wo muti nyawo, ariko biba byiza iyi ndwara ikurikiraniwe hafi na muganga.
Diyabete y’ubwoko bwa kabiri (Diabetes mellitus II)
Diyabete na yo ni ikimenyetso gikomeye cy’amazi make mu mubiri. Umusemburo wa insuline urekeraho gukorwa kugira ngo udakomeza gukwirakwiza isukari mu turemangingo (cells) dore ko ahagiye isukari, amazi ahita ahayoboka. Kuko amazi aba ari make rero, aharirwa ubwonko.
Kongera amazi umuntu yanywaga akarya n’umunyu ukwiye bigabanya indwara ya Diyabete bityo ntirinde igera aho umuntu acika amano, ibirenge, amaguru cyangwa agahuma.
Uretse kurwanya indwara no kuzikiza, amazi agabanya “Cholesterol” mu maraso, arinda ubukana bw’ingaruka zo gucura (ménopause) anarwanya gusaza imburagihe.
Umuntu akwiye kunywa amazi angana iki?
Ku munsi, umuntu atakaza amazi cyane cyane mu nkari (litiro 0.5 ), mu guhumeka (0.3 l), ndetse no mu kubira ibyuya, bityo rero nibura umuntu yarakwiye kunywa litiro 0.6 z’amazi, andi akava mu biryo. Na ho kugira ngo umuntu agire ubuzima bwiza, umuntu mukuru yari akwiye kunywa ibirahure umunani ku munsi. Iki kigero gishobora kugabanuka cyangwa kikiyongera bitewe n’igitsina (abagabo bakwiye kunywa menshi), imirimo ndetse n’imiterere y’aho umuntu atuye.
Ni byiza kandi kuyanywa nibura iminota 30 mbere yo gufungura, gukora siporo, cyangwa kuryama, kugira ngo aho umubiri uyakenereye uyabone. Ntako bisa rero kunywa ibirahuri bibiri by’amazi mu gitondo ubyutse. Amazi yose, yaba ashyushye cyangwa akonje agira umumaro utagereranywa mu mubiri w’umuntu.

robotstxt: allowed

filter: keep


text:
Burafinda Sekikubo Fred w’imyaka 46, ni umugabo wubatse ufite umugore n’abana 10 abakobwa 5 n’abahungu batanu. Yavukiye ahita Kraal mu gihugu cya Uganda mu mwaka w’1971 kuri Se witwaga Hategekimana Augustin, na Nyina umubyara witwaga Komini Cyiza , Uyu Burafinda akaba avuka ari umwana wa mbere mu bana 20 bose babyawe n’uyu muryango.
Mu rugo aho Uyu Burafinda Sekikubo Fred atuye mu Mujyi wa Kigali, Akarere ka Kicukiro , Umurenge wa Nyarugunga, Akagari ka Kamashahi, ubwo umunyamakuru wa(...)
Burafinda Sekikubo Fred w’imyaka 46, ni umugabo wubatse ufite umugore n’abana 10 abakobwa 5 n’abahungu batanu. Yavukiye ahita Kraal mu gihugu cya Uganda mu mwaka w’1971 kuri Se witwaga Hategekimana Augustin, na Nyina umubyara witwaga Komini Cyiza , Uyu Burafinda akaba avuka ari umwana wa mbere mu bana 20 bose babyawe n’uyu muryango.
Mu rugo aho Uyu Burafinda Sekikubo Fred atuye mu Mujyi wa Kigali, Akarere ka Kicukiro , Umurenge wa Nyarugunga, Akagari ka Kamashahi, ubwo umunyamakuru wa Muhabura.rw yasuraga uyu mugabo watunguye abanyarwanda benshi yadutangarije byinshi kubuzima bwe n’imimerere yakomeje kumuranga kugeza uyu munsi wa none.
Soma hano inkuru bijyanye :Amafoto atangaje ya Barafinda ushaka kuba Perezida
Ubusobanuro bw’amazina ye buratangaje
Burafinda avuga ko amazina ye uko ari atatu yayahawe n’ababyeyi be ariko akaba afite icyo asobanuye yose.
Burafinda bisobanuye Umuhanzi naho Sekikubo bikaba bishatse kuvuga inzira ndende naho Fred byo biva ku nshinga y’icyongereza ivuga Ubwigenge
Ati “Amazina yange nayahawe n’ababyeyi bange ariko yose afite ubusobanurondetse niyo mpamvu ngomba gukora cyane kugirango ntazatenguha ababyeyi bayampaye”
Nyirakuru niwe wamuhanuriye ko azaba Perezida
Burafinda yabajijwe n’umunyamakuru impamvu yamuteye kwinjira mu bya Politiki n’igihe yafatiye uyu mwanzuro wo kujya muri Politiki
Ati “ Ngewe sinakubwira ngo nagiye muri Politiki ku yihe saha cyangwa uwuhe munota ariko icyo nzi neza ni uko Nyogokuru ubyara Papa ariwe wambwiye ko umunsi umwe nzaba Perezida kandi ngahindura amateka ari nayo mpamvu ubona ndimo gukora ibi byose kandi niba koko umukecuru yarabihanuye ngo nzaba Perezida kandi nkaba ngomba kuzayobora Afurika yunze ubumwe”
Umukobwa azajya ashyingirwa umuhungu yifuza kandi Leta ibubakire inabakorere ibisabwa byose
Burafinda ugaragara nk’umuntu udasanzwe cyane ko mu kiganiro twagiranye ubona bimwe mubyo avuga harimo ibidashoborwa n’abantu ahubwo bishoborwa n’Imana yonyine kubantu bayemera n’ibitangaza ikora.
Abajijwe imigabo n’imigambi afitiye urubyiruko yagize ati “Urubyiruko rwo rushonje ruhishiwe rwose ngewe mbijeje ko nta mukobwa uzongera kugira ikibazo cyo kubura umugabo kuko nzashyiraho inteko ibishinwe hanyuma ijye itumiza abaturage bose nk’urugero igihe habaye umuganda ubundi abakobwa bose badafite abagabo baze barebe mu bahungu bose bari aho bahitemo hanyuma uwo umukobwa ahisemo Leta izajya ibashyingira ibakorere ubukwe ndetse banahabwe ibisabwa byose bizajya bibafasha mu mibereho”
N’ubwo uyu Burafinda agaragaza ko azajya agenera ibi byose aba baturage ariko ntabwo agaragaza aho bizava cyane ko avuga ko mu bintu azahindura azakuraho imisoro y’ubutaka, iy’amazu ndetse n’indi misoro yose ku bantu badafite igishoro byibuze cya Milliyoni esheshatu (6000000Frw)
Ikijyanye n’amashuli yize nta kintu ajya abivugaho Ati “Amashuli si ngombwa kuko Imana na Yesu bakoze ibitangaza batarigeze biga
Burafinda avuga ko imyaka yose yabaye ku isi yayimaze yiga ariko ngo kuri we si ngombwa ko umuntu ajya mu ishuli yige za siyansi (Science) ahubwo ibyiza ni ubumenyi ndetse n’ireme
Ati “Amashuli yo rwose murabizi ko Imana na Yesu bagusha imvura kandi twese ntabwo tuzi amashuli bize, Nonese hari umuntu wize siyansi uzi wigeze uhanura imvura n’ubwo yaba yarize ubumenyi bw’isi? ibyo rero ndakeka ubihereyeho utagakwiriye kumbaza amashuli nize”
Yanditswe na Chief Editor/MUHABURA.rw


text:
Wednesday, August 28, 2013
IJWI RYA RUBANDA NIRIKOMEZE RIBE IJWI RYABANYARWANDA AHO KUBA IJWI RYA SIMEON
Bwana ijwi rya rubanda ndabona ulimo uharabikana niba radio yawe twese twumvaga twishimye itangiye kubura umurongo wa programming. UZINEZA KO NKUNDA KUMVIRIZA IBIGANIRO BYAWE. Byaba bibabaje cyane. Sinzi impamvu ushaka guharabika bwana akishuri. None se imyaka 20 ishize mubwira abanyarwanda ko muzababohoza yageze kuki. Ulibuka uburyo ingabire yitanze akaza hano murwanda ashaka ngo gukora politiki yamahoro?none se arihehe? Ijwi rya rubanda ryaje abanyarwanda barikeneye. Ariko nirita umurongo rigatangira kuvuga ibintu biterekeranye byokwijundika abantu kugiti cyabo ntabwo bizadushimisha. Nawe se niba akishuri ashatse gushinga umutwe wingabo akaba anabifitiye plan bikubabaje iki? Ikindi wavuzeko umwami kigeli ngo agenda yiyita umwami wurwanda. Niba koko ukiri ijwi rya rubanda nkuko wari watangiye ubitangaza nkurikije programming yawe. Wagombye guha umwami amahoro akiyita uko ashatse. Ikintu muziho nubwo nkili muto nkaba muzi munyandiko gusa. Ntabwo yabonye umwanya wogukandamiza abahutu. Yatorongeye akiri muto cyane. Birashoboka kugirango ukomeze ubi ijwi rya rubanda without subjective reporting? Kuramo individual emotions ntabwo biberanye nitangazamakuru. Ha abantu bose urubuga yewe na bwana kagame nashaka ko umuha ijambo uzalimuhe maze ureke abanyarwanda bishungurire ilikwiriye. Harikintu giherutse kunshimisha nko kumva ko umwami afite radio itari virtual izajya itangariza ibiganiro byayo murwanda muminsi yavuba. Ayo namajyambere muli politiki nyarwanda. Mubitere inkunga namwe mumusabe kujya muvugira kwiyo radio kgo abanyarwanda badafite ububashya bwo gukoresha internet bamenye icyo mugambiriye naho kwirirwa mukinira kuri net gusa ngo mushaka kubohoza abanyarwanda nugusetsa imikara. Hano murwanda nibake bafite amahirwe yo kubona internet ariko kigeli ati ibyo ndabizi reka mbashirireho radio abanyarwanda bose bakumva.
Subscribe to: Post Comments (Atom)


text:
Harimo nk’ikiyaga bamwe bategerezanyije amatsiko kizaba kiri mu gishanga cya Gikondo, ubuyobozi bw’Umujyi wa Kigali bushimangira ko buri kwimura abaturage kugira ngo umwanya cyagenewe uboneke, maze cyiyongere ku bindi byiza bitatse Umurwa Mukuru w’u Rwanda.
Umuyobozi Mukuru Ushinzwe Iterambere ry’Umujyi, Dr Nkurunziza Alphonse, yavuze ko ubu inyigo z’icyo kiyaga zarangiye, imbogamizi igasigara ku baturage batuye aho kigomba kubakwa kimwe n’inganda zahakoreraga, ariko zo zigeze kure zimurirwa mu cyanya zahariwe kizwi nka Kigali Special Economic Zone.
Yabwiye RBA ko nyuma yo kwimuka kw’inganda ku bufatanye bw’Umujyi wa Kigali na Minisiteri ifite inganda mu nshingano, ubu hari kwimurwa abaturage.
Ati “Ahantu inzu zimwe zavuye twatangiye kuhatera ubusitani, hari gahunda ihamye yo kuvana inzu zose mu bishanga, kugira ngo dushobore kuvanamo abantu bose batuye hariya noneho hatangire gukorwa ahantu aya mazi (azahurira), ku buryo twakora ikiyaga kugira ngo mu kubaka umujyi mwiza, abantu babone ubuhumekero, babone n’imibereho myiza bigendanye.”
“Abantu bamwe bamaze kuvamo, abataravamo turindiriye ko tubabarira bitewe n’uko bafite ibyangombwa byaho, ariko ni gahunda ikomeje, nibamara kuvamo n’igishushanyo turimo kurwana nacyo, kugira ngo tubone ukuntu hariya hantu, hashobora kubona aho abantu bagendera, aho abantu bicara n’aho abantu begereye ikiyaga nacyo kigakorwa.”
Yashimangiye ko ubu inyigo ikiri gutunganywa neza, harebwa uburyo muri kiriya gishanga hagomba kujya ikiyaga cyiza, gishobora gutuma abantu babona ahantu ho kuruhukira.
Kigali ‘Car Free Zone’ iratangira gutunganywa vuba
Dr Nkurunziza yavuze ko mu buryo bwo kubaka Umujyi wa Kigali ufite ahantu heza abaturage bashobora kuruhukira, agace kazwi nka Car Free Zone nako kagiye gutunganywa kagahabwa ahantu ugenda ukicara, ugasoma niba ari nk’igitabo cyangwa se ari ibyo kurya byoroheje.
Yakomeje agira ati “Ubu hagiye gutangira kubakwa, inyigo zararangiye ubu tugeze mu cyiciro cyo kubaka ndetse mu matariki 15 y’uku kwezi turaba twatangiye ibikorwa byo kubaka kiriya gice. Ni ahantu tuzakora mu buryo bwiza, buhambaye, buzaba intangarugero. ”
“Nko kureba uko abantu baza bakicara, bakaruhuka, ushaka gusoma igitabo cye akagisoma, ariko n’ahandi ku gishushanyo mbonera hari ubundi busitani butandukanye bwinshi bugomba kuboneka, hashingwe intebe, hakorwe ibintu byiza, habe aho abantu baruhukira hari n’ibyangombwa byose bibigenewe. ”
Ku bindi bice by’umujyi bizatunganywamo ubusitani, harimo igishanga cya Nyandungu kizubakwamo ubusitani bunini cyane n’Ikigo cy’Igihugu Gishinzwe Ibidukikije (REMA), ubu hakaba hagiye kujyamo inzobere zigamije kuhagira ahantu abantu benshi bashobora kujya kuharuhukira, baba abitemberera n’abashaka kwicara.
Nkurunziza yavuze ko hari n’indi mishinga myinshi iri gukorwaho, ndetse abashoramari bakangurirwa kuyigiramo uruhare.


text:
Mu rwego rwo kuzamura Ikoranabuhanga mu Karere ka Gasabo, Akarere kiyemeje kuzamura gukoresha ICT n’igikoresho mu mitangire myiza ya serivise, ndetse no guhanahana amakuru hifashishije. Muri rusange ICT mu karere ka Gasabo ikubiye muri bimwe mu bikorwa bikurikira:
ELECTRONIC FILING
Hagamijwe guca akajagari mu micungire y’amadosiye yo mu biro by’ubutaka, Akarere ka Gasabo kashyize ho uburyo bwo kubika amadosiye agaragara mu bubiko (Archive) bw’Akarere. Ubwo buryo bukaba bwarashyizwe ho kubera ibura rya hato na hato ry’amadosiye yo mu biro by’ubutaka, aho wasangaga abaturage binubira ko dosiye zabo zibura. Kuri ubu dosiye zose ziri muri ‘Archive’ zabitswe neza muri ‘database’ bityo bifasha abakozi bakeneraga kujya gufata yo dossier y’umuturage kugira ngo amuhe serivise bidasabye ko aba ayifite mu ntoki. ‘System’ ya ‘Globodox’ kuri ubu yahujwe na ‘distax’ mu rwego rwo gukora ‘facture’ hatagombye kujya gushaka ‘dossier’ ‘phyisique’.
INTERNET USAGE
Mu gihe igihugu gishyira ingufu mu bijyanye n’ikoranabuhanga hashingiwe kuri internet, Akarere ka Gasabo ntikatanzwe n’ikoreshwa rya Internet haba ku karere ndetse n’Imirenge. Kuri ubu, Akarere gakoresha internet ya Fiber optic, kakaba gafite bandwith ya 10 MB ndetse na Internet ya 4G, Imirenge igize akarere ikoresha ‘internet’ ya ‘Wireless’ na modem ndetse na Internet zikoresha na “telephone’.
ICT INFRASTRUCTURES
Akarere gafite ibikoresho bitandukanye nka Servers, Computers (Desktops & Laptops) , UPC, Printers, Photocopiers, Scanners, Air Conditions, Switches na Access points bikaba bikurikiranwa (‘maintenance’&‘reparation’) umunsi ku munsi.
VIDEO CONFERENCE
Hagendewe ku byifuzo byo gukora inama zihuza Uturere na za Ministeres hadakozwe ingendo zitandukanye, Akarere ka Gasabo gafite icyumba cya Video Conferences gifasha kwitabira inama zitandukanye zihuza Local Government na Central government.
DOCUMENT TRACKING SYSTEM
Nk’uko imyanzuro ya GAKO RETRAIT yasabye ko Uturere twose tugira uburyo bwo kumenya uko inzandiko zigenda zihererekanywa,
Akarere ka Gasabo kashyizeho “E-tracking system” ikaba ari porogaramu ifasha kumenya uko inyandiko zinjira zigera kubo zigenewe bidatwaye igihe kirekira. Ibi byoroshya akazi kandi bigatuma n’amabaruwa asubizwa mu gihe kitarambiranye.
WEBSITE
Akarere ka Gasabo gafite urubuga (www.gasabo.gov.rw) rufasha gukwirakwiza amakuru aba yabereye mu mirenge itandukanye bityo inkuru ikabasha gukwirakwira hose. “Website” kandi ijyaho inyandiko zitandukanye nk’izijyanye n’Imihigo, Budget, Imyanzuro y’inama njyanama n’izindi.
CALL USER GROUP (CUG)
Akarere ka Gasabo koroheje uburyo bwa “communication” mu rwego rwo guhanahana amakuru nta kiguzi, kuri ubu CUG y’akarere ihuza abakozi b’Akarere, Imirenge, Utugali n’Imidugudu bakaba babasha guhamagarana ku buntu.
VILLAGE KNOWLEDGE HUB (VKH)
Mu Karere ka Gasabo hamaze kubakwa ibyumba mpahabwenge bisaga icumi na kimwe (11). Muri byo hari ibyumba mpahabwenge bibiri (2) bibarizwa mu Mirenge ya Rusororo na Kacyiru byubatswe mu mwaka w’ingengo y’Imari wa 2013-2014. Ibindi bitandatu (6) bikaba byarubatswe mwaka w’ingengo y’imari ya wa 2014-2015, mu Mirenge ya Kinyinya, Gikomero, Rusororo, Jabana, Bumbogo na Ndera. ibindi bitatu biri mu Mirenge ya Jali, Rutunga na Remera bikaba byarashyizweho mu mwaka wa 2016-2017.
IREMBO PLATFORM
Muri gahunda yo gutanga serivisi nziza zishingiye ku ikoranabuhanga, Akarere ka Gasabo kaje ku isongo mu gukoresha Irembo aho serivisi zose zitangirwa ku Murenge zitangwa hifashishijwe ikoranabuhanga. Ku mwaka Serivisi z'Irembo zitangwa zigera hafi ibihumbi ijana (100,000) mu Mirenge yose igize Akarere ka Gasabo.


text:
Umuryango wawe ushobora kugira ibyishimo
Ushobora kugira ibyishimo mu ishyingiranwa ryawe no mu muryango wawe uramutse ushyize mu bikorwa amahame ya Bibiliya.
Intangiriro
Ushobora kugira ishyingiranwa n’umuryango birangwamo ibyishimo uramutse ushyize mu bikorwa inama zishingiye kuri Bibiliya ziri muri aka gatabo.
UMUTWE WA 1
Iyambaze Imana kugira ngo ugire ibyishimo mu ishyingiranwa ryawe
Utubazo tubiri tworoheje twagufasha kugira ishyingiranwa ryiza.
UMUTWE WA 2
Mwirinde guhemukirana
Ese kugaragaza ubudahemuka mu ishyingiranwa birenze kwirinda guca inyuma uwo mwashakanye?
UMUTWE WA 3
Uburyo bwo gukemura ibibazo
Kuganira ku kibazo mu buryo bwiza ni byo bituma habaho ishyingiranwa rikomeye kandi rirangwa n’ibyishimo ntiribe ishyingiranwa rijegajega kandi rirangwa n’intimba.
UMUTWE WA 4
Uko mwacunga amafaranga
Ni uruhe ruhare rwo kwizerana no kuba inyangamugayo?
UMUTWE WA 5
Uko wabana amahoro na bene wanyu
Ushobora kubaha ababyeyi bawe udashyize mu kaga ishyingiranwa ryawe.
UMUTWE WA 6
Ihinduka riba mu ishyingiranwa bitewe n’abana
Ese umwana ashobora gutuma imishyikirano mufitanye irushaho gukomera?
UMUTWE WA 7
Uko wakwigisha umwana wawe
Igihano gikubiyemo byinshi birenze kumuha amategeko no kumuhana.
UMUTWE WA 8
Mu gihe mugize ibyago
Bona ubufasha ukeneye.
UMUTWE WA 9
Mujye musenga Yehova mu rwego rw’umuryango
Wakora iki ngo urusheho kwishimira gahunda y’iby’umwuka mu muryango?


text:
Umuryango Nyarwanda utera inkunga mu by’uburezi abana bakomoka mu miryango itishoboye yiganjemo abarokotse Jenoside yakorewe Abatutsi muri Mata 1994, (Rwanda Children Educational Faundation) uri guhugura ababyeyi b’abana ufasha bagera kuri 60 bo mu karere ka Gasabo, Umujyi wa Kigali, aho bari guhabwa amahugurwa mu rwego rwo kubafasha mu buryo bwo kwigira aho baramara guhugurwa bagashyirwa mu matsinda agamije kwiteza imbere bahereye ku mirimo iciriritse ibyara inyungu.
Uyu muryango wahuguye aba baturage bo mu karere ka Gasabo kuri uyu wa Kane tariki 17 Gicurasi 2018, aho bari kwigishwa uburyo bwo kwihangira imirimo iciriritse batangiriye ku mafaranga make babashije kubona. Biteganyijwe ko uyu muryango uzabaha inguzanyo zinyujijwe muri koperative zo kuzigama no kugurizanya‘Umurenge Sacco’bityo bakabasha gushyira mu bikorwa aya mahugurwa bahawe.
Mukamugamba Athanasie, warokotse Jenoside yakorewe Abatutsi ndetse aakaba anafite ibikomere birimo n’ubumuga bwo mu mutwe ni umwe mu bafashwa n’uyu muryango ‘RCEF’ avuga ko abana be babiri bishyurirwa n’uyu mushinga aho yizeye ko aya mahugurwa ari guhabwa azamufasha kwihangira umurimo nawe akaba yatera imbere n’abana be nibajya bava ku ishuri babashe kubona icyo kurya.
Umuhuzabikorwa wa RCEF, Jeanine Mukarubega yavuze ko batekereje ubu buryo bwo gufasha iyi miryango itishoboye babinyujije mu kubafasha kwihangira imirimo ariko bagahabwa amafaranga anyuze mu bigo by’imari.
VIDEO: Reba hano uburyo uyu muyobozi abisobanura
Jeanine kandi yavuze ko biteze umusaruro muri aya mahugurwa ari nayo mpamvu bahisemo kunyuza aya mafaranga mu bigo by’imari kugira ngo abagenerwabikorwa bazayakoreshe bumva ko ari inguzanyo batazirara bakayakoresha mu gukemura ibibazo byabo by’ako kanya batarebye ku hazaza habo n’imiryango yabo by’umwihariko abana babo banafashwa n’uyu muryango wa RCEF.
Yagize ati “Iyo uhaye umuntu ufite ibibazo amafaranga ashaka gukemura ibibazo by’ako kanya twe rero twatekereje gukorana na za banki ubu twahisemo kuyanyuza muri za Sacco noneho ababyeyi tugasa nk’ababishingiye bo bakaba baziko bari gukorana na banki kugira ngo bibafashe kubasha gukoresha neza ayo mafaranga ya banki"
Pastor Dr Allan Graustein umufatanyabikorwa w’uyu muryango yavuze ko impamvu nyamukuru yo guhugura iyi miryango ari ukugira ngo nabo babashe kwiteza imbere wa mwana ufashwa ajye abasha kugera mu rugo abone imibereho myiza. Yanavuze kandi ko bamwe muri aba abazajya bagera ku rwego rwo kwifasha bazajya bavanwa mu mushinga basimbuzwe abandi batishoboye nabo bakeneye gufashwa.
Uyu muryango kuri ubu korera mu karere ka Gasabo, ufasha imiryango igera kuri 130 binyuze mu bufatanye bagirana n’akarere kagatoranya abana baturuka mu miryango itishoboye ariko kuri ubu ngo bafite intego yo gufata abandi bana 200 muri uyu mwaka wa 2018. Abagera kuri 60 bari guhabwa amasomo azabafasha kwihangira imirimo bahereye ku iciriritse Umuhuzabikorwa wa RCEF, Jeanine Mukarubega


text:
Bishop Rugagi Innocent uyobora itorero Abacunguwe (Redeemed Gospel Church) yahanuriye umukobwa witwa Umunyana Shanitah, usanzwe ari umwe mu bakobwa 20 bari guhatanira ikamba rya Nyampinga w’u Rwanda 2018. Uyu mukozi w’Imana yijeje uyu mukobwa kuzegukana iri kamba mu izina rya Yesu.
Kuri iki Cyumweru tariki 4 Gashyantare 2018, nibwo Uyu mukobwa ngo asanzwe ari umuririmbyi muri korali yo mu Itorero Abacunguwe yabwiwe na Rugagi ko azaba Nyampinga w’u Rwanda muri uyu mwaka
Umunyana Shanitah , afite imyaka 18, areshya na metero 1.84, agapima ibiro 55. Yiyamamarije mu Ntara y’Amajyepfo
Ubwo yarimo atanga inyigisho, Bishop Rugagi yagezemo hagati avuga ko ‘yatunguwe cyane no kuba mu rusengero rwe Abacunguwe harimo abakobwa bafite impano zikomeye’. Yahise ahagurutse Shanitah abwira iteraniro ko ‘ari umwe mu bitwaye neza mu majonjora ya Miss Rwanda’ anamusaba kuza imbere akamusengera.
Yagize ati “Buri wese agomba gushyigikira umukobwa wacu, Bibiliya iravuga ngo igihe cya Esiteri gisohoye atoranywa mu bandi. Kuva uyu munsi ntukwiriye kuryama udashyigikiye umukobwa wacu Shanitah mu izina rya Yesu.”
Bishop Rugagi yahise ahamiriza abakirisitu be ko ‘intsinzi ya Shanitah ari iy’Abacunguwe bose’. Ati “Intsinzi ni iyanjye, niy’abacunguwe. Ni bangahe bizera ko intsinzi ye ari iy’abacunguwe?”, aha bose bahise biterera hejuru bemeza ibyo umushumba wabo avuze.
Bishop Rugagi yasabye buri mukirisitu wese wo mu itorero Redeemed Gospel Church kujya atora Umunyana Shanitah inshuro 600 buri munsi biciye ku butumwa bugufi bityo ‘akaba ahesheje Imana icyubahiro’.
Yagize ati “Aho uzaba uri hose musengere, mushyigikire, ohereza SMS 600 ku munsi. Wabyumvise, andika umubare rimwe wandike Miss Shanitah hanyuma wohereze, ni ibyo...”
Kuwa Gatandatu tariki 3 Gashyantare ubwo yari mu majonjora ya nyuma, Uyu mukobwa wiyamarije mu Ntara y’Amajyepfo yabajiwe ikibazo kigaruka ku muco nyarwanda n’abagize akanama nkemurampaka
Ikibazo cyagiraga kiti “Umwana muto aramutse akubajijije icyo umuco ari cyo wasubiza iki?” Icyo gihe Munyana yasubije agira ati “Namubwira gukora ibyo abakurambere bakoraga akagira umuco akihesha agaciro akagira n’ikinyabupfura”


text:
Inkuru y’isenyuka ry’uru rugo yaherukaga kumvikana muri Mutarama 2015, icyo gihe umugabo ni we watangaje ko ibyabo byarangiye Gahongayire aryumaho avuga ko ‘yabivuze bimucitse’. Kuri iyi nshuro uyu muhanzi yarabyemeje avuga ko yananiranywe n’umugabo bafata icyemezo cyo kubaho ukubiri.
Yagize ati “Impamvu natandukanye na we, ni uko byanze burundu, byaranze ntabwo twumvikanye, ntabwo turi abanzi ariko ntabwo twumvikanye.” Yongeyeho ko agikeneye undi mugabo usibye ko bitihutirwa cyane.
Ati “Ntabwo ndi mubi Imana izampa undi, nzabona undi mugabo ntabwo nzakomeza kubaho gutya. Undi mugabo nzamushaka, ko nkiri muto se! […] Nkeneye kubyara, nkeneye kuba nyina w’amahanga, humura undi mugabo nzamushaka, nako ntabwo nzamushaka azanshaka."
Gahongayire na Gahima Gabriel barushinze ku itariki ya 20 Ukuboza 2013, bakoze ubukwe bw’igitangaza, bemeranya kuzabana iteka ariko birangiye bananiranywe.
Inzira Gahongayire yanyuzemo akibana na Gahima:


text:
Inama Njyanama y’Akarere ka Nyaruguru yateranye yemeza ubwegure bwa Egide Kayitasire wari Umunyamabanga Nshingwabikorwa w’aka karere uherutse kukwandika ibaruwa asaba kwegura ku mirimo ye.
Kayitasire Egide, tariki ya 22 Gicurasi 2017 yashyikirije ubuyobozi bw’Akarere ka Nyaruguru ibaruwa y’ubwegure bwe avuga ko ko yeguye ku mpamvu ze bwite.
Nyuma yo kwakira iyo baruwa, abagize Inama Njyanama y’Akarere bateranye taliki ya 29 Gicurasi 2017 bemeza ubwegure bwe nkuko yari yabibamenyesheje.
Kayitasire Egide
Mungwakuzwe Yves, Visi Perezida wa Njyanama y’Akarere ka Nyaruguru, avuga ko yabwiye basanze ubwegure bwa Kayitasire bufite ishingiro gutyo barabwemeza.
Agira ati,“Tumaze kubisuzuma twemeje ubwegure bwe, abajyanama bose bari bahari babwemeje”.
Akomeza avuga ko itegeko ritegaya ko nyuma y’iminsi itanu hazakorwa raporo igayishyikiriza umuyobozi w’Intara imwereka ibyemezo byafatiwe mu Nama Njyanama, hanyuma nawe akayisubiza.
Nyuma yo gusubizwa n’Intara, Komite nyobozi izicara ibisuzume hategurwe uburyo bwo gushaka undi mukozi uzamusimbura binyuze mu mategeko ya Leta.
Kagaba Emmanuel, umwezi.net


text:
Uyu mushinga wo kubaka umuhanda ureshya na kilometero 63, ni rimwe mu masezerano Perezida wa Repubulika yari yemereye abaturage b’Akarere ka Nyaruguru mu mwaka wa 2013.
Umuyobozi w’Ishami rishinzwe gukurikirana ishyirwa mu bikorwa ry’imishinga muri RTDA, Kabera Olivier, yabwiye IGIHE ko wagombaga gutangira kubakwa muri 2015 ariko ugakererezwa n’uko inkunga yo kuwubaka yari itaraboneka.
Akomeza avuga ko Minisiteri y’Imari n’Igenamigambi yamaze kuganira na Guverinoma y’u Bushinwa kugira ngo itere inkunga ibikorwa byo kubaka uwo muhanda nibura biteganyijwe ko bizatwara miliyoni 80 z’amadolari.
Yagize ati “Twakoze inyigo muri 2013, Minisiteri y’Imari n’Igenamigambi, yasabye Guverinoma y’u Bushinwa binyuze muri Banki yabwo y’igihugu ko yatanga inkunga, biracyari mu nzira. Nibigenda neza muri Kamena umwaka utaha turateganya gutangira.”
Kabera avuga ko bidatinze hari Abashinwa bazaza gusuzuma inyigo y’uriya muhanda bakareba niba amafaranga u Rwanda rwabasabye bazemera kuyatanga.
Ikindi cyakerereje iyubakwa ry’umuhanda Huye-Kibeho-Munini ngo ni imishinga ikomeye igihugu cyabanje gushyiramo imbaraga nyinshi, harimo uwa Kivu Belt, umuhanda Nyagatare- Rukomo-Base n’uwa Huye –Rusizi.
Kabera yemeza ko ubu nta kindi gishyizwe imbere uretse kubaka imihanda Ngoma -Nyanza na Huye- Kibeho- Munini ku buryo mu 2019 uzaba wabonetse.
Yagize ati“Bitewe n’uko burya ibirometero bibiri by’umuhanda wa kaburimbo byubakwa mu kwezi kumwe, bigenze neza mu mpera za 2019 twaba tuwurangije”.
Ubuyobozi bw’Akarere ka Nyaruguru ntibwahwemye gutangaza ko uriya muhanda ukozwe byazana amahirwe menshi ku baturage, na Kibeho nk’ahantu hafite amateka hagatera imbere ndetse hagasurwa kurushaho.
Kibeho ifatwa nk’ubutaka butagatifu bwabereyeho amabonekerwa ya Bikira Mariya.
Uyu muhanda uzaturuka mu Karere ka Huye ugere ku Biro by’Akarere ka Nyaruguru unyuze i Kibeho, ukomeze uhure n’umuhanda Huye –Kanyaru. Hari kandi n’ishami rizava ku Biro by’Akarere ka Nyaruguru rigezwe ku Bitaro bya Munini biherereye muri aka Karere ka Nyaruguru.


text:
Ubuyobozi bw’Akarere ka Ruhango burahamagarira abahinzi gukora ibishoboka byose bakuhira imyaka muri iki gihembwe cy’ihinga, kugira ngo aho bigishoboka babashe kuramira itaramara...
Tariki ya 19 Mutarama 2017 ni bwo ibuye ry’ifatizo ryashyizwe ahagiye kubakwa umudugudu w’ikitegerezo wa Rwabiharamba, mu murenge wa Karangazi, Akarere ka...
Tariki ya 13 Ugushyingo 2014, mu ruzinduko yari yagiriye mu karere ka Nyagatare. ni bwo Umukuru w’Igihugu Nyakubahwa Paul KAGAME yemereye abaturage...
Nyuma yuko Akarere ka Gatsibo gatangiye ubukangurambaga no gushaka ahantu hazubakwa umudugudu w’icyitegererezo uzaba urimo amazu y’intangarugero, ivuriro,amashuri, ikiraro cy’inka, imihanda, ibibuga...


text:
Abagana ibitaro bya Gihundwe batangaza ko kugeza ubu hari byinshi bimaze guhinduka muri serivisi batanga, bakaba bavuga ko uko bakirwa n’uko bavurwa bitandukanye n’uko byakorwaga mu gihe gishize. Muri iki gihe usanga hari impinduka nziza ndetse ngo serivise bitanga zaravuguruwe, dore ko hari abaforomo cyangwa abaganga babyo banengwaga kurangarana abarwayi.
Twashatse kumenya niba koko hari icyaba cyarahindutse, dusura ibyo bitaro kuri uyu wa mbere, tariki ya 24 Ukuboza 2012, tuvugana n’abaturage twasanze baje kubyivurizaho, batubwira ko babona harabaye kwivugurura cyane cyane ahavugwaga ibibazo nko muri serivise yo kubyaza (matérnité), kwakira ababigana n’ahandi.
Mukangoga Thancilla twahasanze yatubwiye ko yari yarigeze kuhazana umugore aje kuhabyarira umwaka ushize wa 2011, abona ibintu bitameze neza, ariko ngo ubwo yahageraga muri Week-end ishize, yatunguwe no kwakirwa neza, gukurikiranwa n’abaganga. Yagize ati «Abaganga baza kenshi gukurikirana abarwayi, kandi imiti bakayibonera igihe, bashaka kugira n’icyo basobanuza bakabona ubasobanurira.»
Mpakaniye Emmanuel wari waje kwivuza, yatubwiye ko yatangajwe n’uko bamwakiriye neza, bitandukanye n’uko yari asanzwe yumva banenga serivise zihatangirwa, kuko n’abakozi abona barahinduye imyumvire ku buryo ngo hari bagenzi be bavuga ko batangiye ku bibonamo.
Kimwe mu byo ibi bitaro bya Gihundwe byahereyeho mu kuvugurura serivise bitanga, harimo no gushyiraho umukozi ushinzwe kwakira no kuyobora ababagana.
Hitayezu Florien ushinzwe kwakira no kuyobora ababigana avuga ko, yishimira ko abaza basigaye bagaragaza, ikinyabupfura, benshi bakaba baratangiye kujya baza batikandagira kuko bazi ko imikorerere yahindutse, ariko agasaba abagana ibi bitaro ko bajya baza bitwaje ibyangobwa bisabwa mu kwivuza no kubahiriza uko baba bagomba gukurikirana hakurijwe uko baje.
Umuyobozi Mushya w’ibi bitaro Dr Nshizirungu Placide, avuga ko bafite umugambi wo kunoza serivise baha ababagana kurushaho kuko ari inshingano zabo, kandi mu rwego rwo gukorera mu mucyo ngo aho umukozi akorera hose hari ibimuranga na nimero umugannye ashobora kwiyambaza, aramutse atanyuzwe na serivise yaragiye gusaba.
Ibitaro bya Gihundwe, biherereye mu murenge wa Kamembe, mu Karere ka Rusizi, bika byakira abaturage bagera kuri 150 ku munsi , byatangiye gukora mu mwaka 1995.


text:
Menya imitego abasore basigaye batega abakobwa aribyo bita kurambagiza by’iki gihe.— February 12, 2018
Muri iki gihe hatakiba kurambagiza nkuko cyera byahoze ariko abasore b’iki gihe bafite ukuntu basigaye barambagiza ariko bitandukanye ni uko cyera barambagizaga.
Hari bamwe mu basore baganiriye n’Ikinyamakuru Umusingi maze bavuga uburyo basigaye barambagiza abakobwa kugirango bamenye niba umukobwa ibyo bifuza abyujuje.
Umwe muri abo basore twaganiriye nawe utarashatse ko amazina ye atangazwa kubera impamvu ze bwite yagize ati “N’ubwo cyera hari umuco umuhungu kurambagirizwa n’ababyeyi ubu bikaba bitakiriho ariko abasore b’iki kigihe nabo bafite uburyo barambagiza abakobwa kugirango amenye niba ibyo yifuza kumugore azashaka abyujuje”.
Uwo musore uri mu kigero cy’imyaka 28 utuye mu Ntara akomeza avuga ko hari imitego umusore atega umukobwa kugirango azamenye ko azamubera umugore mwiza yifuza ,imwe muri iyo mitego yatangarije Ikinyamakuru Umusingi harimo ko umutego wa mbere ari uko umusore asaba umukobwa ku zamusura iyo yanze kumusura iwe mu rugo uwo mutego umwe uba umufashe.
Undi mutego iyo umukobwa asuye umuhungu ,umuhungu areba ko uwo mukobwa afite isuku kuko iyo afite isuku atangira gutunganya mu nzu ashyira ibintu ku murongo uwo aba awutsinze.
Nanone ngo umusore aba ashaka kureba ko umukobwa ari burebe uburyo umukozi atekera inshuti ye kugirango amwereke ko azamwitaho nibabana ,iyo umukobwa ibyo atabikoze abatsinzwe.
Ikindi yavuze ko hari abakobwa basura abasore ugasanga umukobwa atitaye no gukora isuku ku buriri agahaguruka akigendera ati uwo rero aba akwiyeretse hakiri kare ko atazabishobora .
Akomeza avuga ati uko niko twe abasore dusigaye turambagiza kuko hari abakobwa usanga aza gusura umusore ukabona arimo gushyira ibintu ku murongo ukabona nawe afite usuku ku mubiri ,ukabona arajya gufasha umukozi guteka ibintu byose akabihindura ati uwo niwe mugire uba watsinze imitego y’abasore.


text:
Hari abagabo bakundwa n’igitsina gore kurusha abandi, bitewe ahanini n’umwuga wabo. Muri abo twavugamo abahanzi, abakinnyi b’umupira hamwe n’abavugabutumwa b’ibyamamare.
Ibi ngo bikaba biterwa n’uko bamwe mu bagore bakunda abagabo b’ibyamamare, kubera gushaka kugira ishema mu bandi ndetse no gushaka kumenyekaniraho. Twifashishije urubuga slate.fr, hari byinshi twashoboye kugeraho.
Dore bimwe mu by’ingenzi:
1. Imiterere yabo
Kuba aba bahungu bakoresha uko bashoboye ngo bagaragare neza imbere y’abakunzi babo ni na ko batwara umubiri wose, ku buryo butuma bakurura ababareba. Mu myitwarire ye n’imigendere usanga agaragaza ko ntacyo yikanga, ntacyo yishisha, yifitemo icyizere gihagije. Ibi bimufasha no kwegera byoroshye abakunzi, kandi benshi muri bo baba ari abagore.
2. Batekerezwa ko ari abantu bafite ubushobozi bwo guhora bashaka udushya
Uko umuririmbyi ahora asohora indirimbo zitandukanye ni ko atekereza ko azi guhanga udushya, ibi rero abakobwa barabikunda kuko batekereza ko no mu rukundo ari ko bamera.
3. Batekerezwa ko ubuhanzi bwabo bubafungurira ubwonko
Burya umukobwa n’iyo yaba ari injiji ahora yifuza umuhungu ujijutse. Bityo abakobwa batekereza ko uko abahungu baririmba indirimbo zirimo ubwenge, uko batsinda ibitego mu kibuga, ari na ko bagira ubwenge mu buzima busanzwe bityo abakobwa bagatekereza ko hamwe n’abo bahungu ubuzima bwaba bwiza kurushaho. Ndetse banaryoshya urukundo rwabo.
4. Boroshya ubuzima kandi bakunda kwishimisha
Aha by’umwihariko ni ku bakobwa bakunda kwinezeza mu buzima nk’abakunda gusohoka, kujya kubyina, gutembera, n’ibindi.
5. Baba bazwi cyane
Burya abakobwa bamwe na bamwe bakunda kumenyekana, ni yo mpamvu kuba abahungu baba bazwi kubera impano yabo, hari abakobwa bumva ko hamwe na bo, byababera uburyo bwo kumenyekana. Hari umukobwa uba wumva ko kuba yatambuka, abo bahuye bose bagahindukira bamureba babwirana ngo dore inshuti y’umuhungu runaka uzwi ryaba ari ishema kuri we.
6. Batekereza ko ibyabakomokaho byose byaba ari byiza kurushaho
Mu mateka y’ibinyejana byashize, kuba umuntu yari azi kuririmba no kubyina byari ikimenyetso cy’umutima mwiza, ubuzima buzira umuze n’ubwonko bwagutse.


text:
Umugore witwa Nadia Bokody ukomoka muri Australia yavuze ubuzima bubabaje yaciyemo kubera kubatwa no gukora imibonano mpuzabitsina, burimo gusambana n’abagabo batandatu ku munsi ndetse no kwirirwa ashaka abo asambana nabo ku mbuga nkoranyambaga.
Uyu mugore yavuze ko ku munsi yasambanaga n’abagabo barenze 7 ndetse akumva atanyuzwe kugeza ubwo yirukanwe ku kazi kubera gushaka imibonano mpuzabitsina inshuro nyinshi ndetse agakererwa akazi kubera ko mu karuhuko yahitaga ajya gushaka uwo basambana bikamukerereza.
Bokody wabaswe no gukora imibonano mpuzabitsina
Bokody yavuze ko iyo yageraga ku kazi yahitaga afungura imbuga nkoranyambaga,agatangira gushaka abasore n’abagabo bifuza gukora imibonano mpuzabitsina,akababwira aho bahurira bikarngira basambanye.
Yagize ati “Ntekereza ko bitari ibintu byoroshye kuko nashoboraga kuryamana n’abagabo bagera kuri 6 cyangwa 7 ku munsi kandi nkumva nshaka gukomeza gukora imibonano mpuzabitsina.”
Uyu mugore yavuze ko yibeshyaga ko abagabo bose bakunda guhora bakora imibonano mpuzabitsina gusa yatunguwe n’uko umwe mubo yasambanaga nabo yamubwiye ko bakoze imibonano mpuzabitsina bihagije ndetse arambiwe kumubona.
Uyu mugore yavuze ko yaciwe integer n’aya magambo y’uyu musore ndetse ariheba kubera gutekereza ko hari ikibazo yaba afite.
Uyu mugore yavuze ko inshuro nyinshi yabaga yigunze iyo yabaga yabuze umuntu baryamana ndetse yumvaga yihebye cyane.
Uyu mugore yavuze ko ubu burwayi yabukize ubwo yahuraga n’umukunzi we bari kumwe ubu,wamuganirije ndetse akamuba hafi igihe cyose amukeneye.
Imana yaduhaye sex kugirango tuyihe gusa umuntu tuzabana binyuze mu mategeko.Millions and millions z’abantu,ntabwo bazi ko gusambana ari icyaha kizatuma batabona ubuzima bw’iteka muli paradizo dutegereje.Ntacyo bimaze kwishimisha akanya gato,hanyuma ukazabura ubuzima bw’iteka kandi ntuzazuke.Nukugira ibitekerezo bigufi cyane.Nibyo bita “Spiritual Myopia”. Abantu bumvira imana,bazazuka ku munsi w’imperuka nkuko Yesu yavuze muli Yohana 6,umurongo wa 40.Hanyuma imana ibahembe ubuzima bw’iteka muli Paradizo.Igihano cy’abanyabyaha,ni urupfu rwa burundu nta kuzuka.Soma Abaroma 6:23.


text:
Ndekezi wamugariye ku rugamba arasaba urubyiruko gusigasira ibyagezweho
Yanditswe na TWAGIRA WILSON
Bamwe mu bamugariye ku rugamba barimo Ndekezi John, batujwe mu mudugudu wa Nyarugunga, mu Murenge wa Nyarugunga mu karere ka Kicukiro mu Mujyi wa Kigali, barasaba urubyiruko ndetse n’abandi guharanira gufata no gucunga neza ibyiza baharaniye birimo umutekano, imiyoborere ndetse n’imibereho myiza ubu Abanyarwanda bafite, ashima ko Leta ikomeje kubazirikana mu mibereho yabo.
Abamugariye ku rugamba babivugiye mu murenge wa Nyarugunga mu kagari ka Kibaya aho bari bifatanyije n’inzego za Leta ndetse n’abaturage bo mu kagari ka Kibaya, mu biganiro biganisha kwizihiza ku nshuro ya 24 umunsi w’Intwari z’Igihugu, aho abari muri icyo gikorwa baganirijwe ku mateka y’u Rwanda n’ibyiciro by’Intwari zitandukanye by’umwihariko aho bagarutse ku magambo yasize avuzwe n’Umwami Rudahigwa waharaniye ko Abanyarwanda bava mu bukoloni. Yasize agize ati “Nubwo ngiye ariko nzi neza ko u Rwanda ruzavukamo izindi Ntwari zizarugeza ku nkombe’’.
Mu kiganiro n’abanyamakuru, Ntwari Hardi uyobora umuryango w’abakorerabushake ushinzwe gukangurira urubyiruko ibikorwa by’ubutwari no gukunda igihugu, avuga ko ku bufatanye n’abandi bafatanyabikorwa bazakomeza gufasha abamugariye ku rugamba, binyuze mu mishinga n’amakoperative.
Naho Ndekezi John, umwe mu bamugariye ku rugamba yishimira ko mu myaka 24 ishize batakwibagirwa ko hari icyo Leta yakoze igamije gufasha abamugariye ku rugamba kugira imibereho myiza bo n’imiryango yabo.
Akomeza agira ati “Kugeza ubu turishimira ko Leta itadutereranye yakomeje kuzirikana akazi twakoze n’uburyo twitanze, gusa byaba byiza kurushaho inzego zibishinzwe mu bushishozi bwazo zigize icyo zikora ku buryo na twe twashyirwa mu bagenerwabikorwa bafite ububasha bwo guhahira mu maguriro ahuriweho n’Ingabo, Polisi n’Urwego rw’Igihugu rushinzwe imfungwa n’abagororwa, byarushaho kudushimisha cyane.
Umudugudu wa Nyarugunga uherereye mu kagari ka Kibaya muri Nyarugunga, utuwemo n’imiryango y’abamugariye ku rugamba igera kuri 27, bubakiwe amazu agezweho yihariye afite amashanyarazi n’amazi ndetse n’inzu mberabyombi, bakaba baribumbiye mu makoperative yatumye bishyira hamwe bategura imishinga y’ubuhinzi igamije kubateza imbere.
TANGA IGITEKEREZO
Leave a Reply
Be the First to Comment!


text:
Igisubizo: Inzira y’agakiza y’Abaroma ni uburyo bwo gusobanura inkuru nziza y’agakiza, hakoreshejwe imirongo y’Igitabo cy’Abaroma. Ni uburyo bworoshye ariko bufite ingufu mu gusobanura impamvu dukeneye agakiza, kumenya ukuntu Imana yatanze agakiza, buryo ki twahabwa agakiza kandi tukamenya n’ibiva mu gakiza.
Umurongo wa mbere ku nzira y’agakiza y’Abaroma. Ni Abaroma 3:23, "Kuko bose bakoze ibyaha ntibashyikira ubwiza bw’Imana." Twese twakoze ibyaha. Twese twakoze ibintu bidashimisha Imana. Nta n’umwe muri twe utariho urubanza. Mu Abaroma 3:10-18 haduha igishushanyo mu magambo arambuye cy’ukuntu icyaha giteye mu buzima bwacu. Ibyanditswe Byera ku nzira y’agakiza y’Abaroma, ni mu Abaroma 6:23, hatwigisha ibyerekeye ingaruka z’ibyaha - "Kuko ibihembo by’ibyaha ari urupfu, ariko impano y’Imana ni ubugingo buhoraho muri Yesu Kristo Umwami wacu." Igihano twahawe ku bw’ibyaha byacu ni urupfu. Kandi si urupfu rw’umubiri gusa, ahubwo ni urupfu rw’iteka ryose!
Umurongo wa gatatu ku nzira y’agakiza y’Abaroma. ukomereza aho Ibyanditswe mu Abaroma 6:23 byagarukiye: "Ariko impano y’Imana ni ubugingo buhoraho muri Yesu Kristo Umwami wacu." Mu Abaroma 5:8 haravuga ngo: "Ariko Imana yerekanye urukundo Rwayo idukunda, ubwo Kristo yadupfiraga tukiri abanyabyaha." Yesu Kristo yaradupfiriye! Urupfu Rwe rwatwishyuriye ikiguzi cy’ibyaha byacu. Kandi kuzuka kwe kuduhamiriza ko Imana yakiriye urupfu rwa Yesu nk’indishyi y’ibyaha byacu.
Umurongo wa kane ku nzira y’agakiza y’Abaroma, ni Abaroma 10:9, "Niwatuza akanwa kawe yuko Yesu ari Umwami, kandi ukizera mu mutima wawe yuko Imana yamuzuye mu bapfuye uzakizwa". Bitewe n’urupfu Yesu yapfuye mu mwanya wacu, icyo tugomba gukora ni ukumwizera, kwemera urupfu Rwe nk’indishyi y’ibyaha byacu – kugira ngo tubone agakiza! Mu Abaroma 10:13 nabo babisubiramo bagira bati: "Kuko umuntu wese uzambaza izina ry’Umwami azakizwa." Yesu yapfuye kugira ngo yirengere igihano cy’ibyaha byacu no kudukiza urupfu rw’iteka ryose. Agakiza n’imbabazi z’ibyaha, bizahabwa buri muntu wese uzizera Yesu Kristo nk’Umwami n’Umikiza we.
Ingingo ya nyuma yerekeye inzira y’agakiza y’Abaroma ni ibisubizo bitangwa n’agakiza. Mu Abaroma 5:1 hari ubu butumwa butangaje: "Nuko rero ubwo twatsindishirijwe no kwizera, dufite amahoro ku Mana ku bw’Umwami Yesu Kristo." Ni muri Yesu Kristo dushobora kubonera ubusabane bw’amahoro n’Imana. Mu Abaroma 8:1 hatwigisha ibi: "Nuko rero noneho abari muri Kristo Yesu nta teka bazacirwaho." Bitewe n’urupfu Yesu yapfuye mu kigwi cyacu, ntituzigera guhanirwa ibyaha byacu. Mu gusoza, dufite iri sezerano ry’agaciro kanini, Imana iduha mu Abaroma 8:38-39, "Kuko menye neza yuko naho rwaba urupfu cyangwa ubugingo, cyangwa abamarayika cyangwa abadayimoni, cyangwa ibiriho cyangwa ibizaba, cyangwa abafite ubushobozi, cyangwa uburebure bw’igihagararo, cyangwa uburebure bw’ikuzimu, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu."
Murifuza gukurikira inzira y’agakiza y’Abaroma? Niba mubyifuza, dore isengesho ryoroheje mushobora kubwira Imana. Kuvuga iri sengesho ni uburyo bwo kumenyesha Imana ko mukeneye Yesu Kristo kugira ngo mubone agakiza. Amagambo ubwayo nta gakiza azabazanira. Kwizera Yesu Kristo, nibyo byonyine bizabahesha agakiza! "Mana, nzi neza ko nagucumuyeho none nkwiriye kwirengera igihano. Ariko Yesu Kristo yemeye guhabwa igihano nari nkwiriye, kugira ngo nimwizera nshobore kubabarirwa. Hamwe n’inkunga yawe, ndakwizeye umpe agakiza. Urakoze k’ubw’Ubuntu n’imbabazi zawe bitangaje- impano y’ubugingo buhoraho iteka ryose! Amina!’’
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Inzira y’agakiza y’Abaroma ni iki?
Igisubizo: Inzira y’agakiza y’Abaroma ni uburyo bwo gusobanura inkuru nziza y’agakiza, hakoreshejwe imirongo y’Igitabo cy’Abaroma. Ni uburyo bworoshye ariko bufite ingufu mu gusobanura impamvu dukeneye agakiza, kumenya ukuntu Imana yatanze agakiza, buryo ki twahabwa agakiza kandi tukamenya n’ibiva mu gakiza.


text:
Nk’uko ari umuco wacu kandi ari n’intego twiyemeje yo kugira abantu inama turushaho kubafasha mu bwunganizi bw’ibitekerezo bibafasha kwigobotora mu bibazo baba bafite, Uyu mugore nawe uri mu kigero cy’imyaka 24 yatwandikiye yifuza ko tumugira inama aho afite ikibazo cy’uko atanyurwa n’uburyo umugabo we ateramo akabariro ndetse akaba avuga ko bimubangamiye cyane ku buryo bishobora no kugira ingaruka mbi mu mibanire yabo harimo no gutandukana.
Uyu mukunzi wacu yatwandikiye atubwira ko akomerewe n’ikibazo cyo kutanyurwa mu gihe cyo gutera akababaro.
Yagize ati"Ndi mugore w’imyaka 24 maze imyaka 2 nkoze marriage, umugabo wanjye twashakanye tumaranye imyaka 5 dukundana, gusa mu rukundo rwacu ntitwigeze tugerageza gukora imibonano mpuzabitsina kuko twari twaremeranyije kubikora k’umunsi w’ubukwe. Ibi byaterwaga n’ukuntu namukundaga nawe akankunda kandi akanyizera nanjye kandi nkamukunda nkanamwubaha.
Nyuma yo gushakana ubu nahuye n’ikibazo gikomeye kuko nasanze atazi gutera akabariro neza. Iki kibazo kirambangamiye kandi numva narabuze aho nahera ngo mubwire ko imyitwarire ye mu buriri itanezeza kuko iteka mpora ntinya ko ndamutse muhishuriye ko atitwara neza muri icyo gikorwa yakeka ko ndi indaya ko hari abandi twayikoranye akaba ariyo mpamvu atanyura.
Kandi mu by’ukuri nta wundi mugabo turaryamana kugeza ubu, nta n’ubwo mbabazwa n’uburyo abikoramo ahubwo mbabazwa n’uko atajya arenza umunota atararangiza, ibyo birambabaza cyane ndetse nkabura icyo nkora kuburyo hari n’igihe ntekereza kuba namuca inyuma.
Urukundo mukunda na rwo rutuma ntabitinyuka kuko nzi neza ko nawe ankunda uko bikwiye. Gusa hejuru y’urwo rukundo hagomba kuzamo no kubaka urugo. None mu ngire inama, mbigenze nte ngo ndebe ko umutima watuza nkibanira n’uwo nkunda.
Mungire inama kandi mbizeyeho inama z’ingirakamaro nk’uko mudahwema kuzitugira".
Sha ibyo biravurwa rwose najye ntabwo sinarenzaga umunota ariko ubu isaha ndayimara
N’amahoro ? Gerageza kwihangana ujye umuganiriza utugambo twiza bizaza buhoro buhoro.
Madam tinyuka umugabo wawe mubiganireho ubundi umujyane kwa muganga ba muvure kandi ubwo burwayi burakira kandi uravugako umukunda ntuzamuce inyuma kuko bya kuviramo ingaruka myishi zitandukanye Nawe utayobewe sida nizindi nyishi.


text:
Uncle Austin agiye gusuka hanze igitabo gikubiyemo ibibazo yaciyemo, imibereho ye muri Uganda, uko yategetswe gushaka umugore afite imyaka 19 bikarangira batandukanye n’ibindi byose bituma bamwibazaho.
Uyu muhanzi umaze iminsi akunzwe mu ndirimbo ‘Everything’ yahuriyemo na Meddy, yavuze ko ubu ageze kure umushinga w’igitabo azabumbiramo ibyerekeye ubuzima bwe kuva akibana n’ababyeyi be muri Uganda kugeza aje gutura mu Rwanda aho iwabo bakomoka.
Yavuze ko yatangiye gutekereza ibyo kuzandika ibitabo akiri mu mwaka wa Gatatu w’amashuri yisumbuye ari nabwo yakundaga cyane gusoma inkuru ndende. Yagize ati “Ibyo kwandika nabikunze cyane nkiri mu wa Gatatu mu mashuri yisumbuye, niho natekereje kwandika igitabo ariko byageze igihe numva bibaye ngombwa ko ngisohora kugira ngo abantu bansobanukirwe.”
Mu gitabo cye, Uncle Austin azibanda cyane ku bibazo abantu bamwibazaho, azitsitsa kandi ku bye n’umugore witwa Ingabire Liliane barushinganye mu mwaka wa 2006 bikarangira batabanye.
Yavuze ko impamvu yahisemo gushyiramo ‘umutwe’[chapitre] wibanda ku bye na Ingabire Liliane ngo ni amateka y’urukundo rwabo n’uburyo bamutegetse gushinga urugo afite imyaka 19 y’amavuko, ibintu afata nk’ikintu gikomeye mu bihe byaranze ubuzima bwe.
Yagize ati “Harimo utubazo twinshi, ibyo abantu batazi kuri Austin, hari ibisa n’ikinamico nanyuzemo. Muri iki gitabo ndashaka ko ibyo abantu bibaza kuri njye babimenya by’ukuri.”
Yongeyeho ati “Abantu bazamenya ngo Austin ni muntu ki? Ni ibintu byinshi umuntu yagiye acamo, nzagaruka ku buryo naje gushaka umugore ku myaka 19 sinabana na we nubwo abantu bafite uko babizi.”
Mu bindi azavugaho mu gitabo cye, Uncle Austin ngo azagaruka ku bibazo by’ubuzima yanyuzemo akiri mu mashuri, yari umwana wavukiye mu muryango wifashije ariko se amaze gupfa iwabo babura ubushobozi bwo kumwishyurira ishuri bityo biba ngombwa ko ashaka akazi kugira ngo abashe kubona amafaranga y’ishuri.
Yagize ati “No kurangiza amashuri byansabye gushaka akazi kugira ngo mbona amafaranga yo kwishyura. Muri iki gitabo nzavugamo ukuntu narangije ishuri bingoye, uko namenya ko mfitanye isano n’u Rwanda nkaza no kuhaba, uko natangiye ubuzima hano n’ibindi.”
Muri iki gitabo, ngo hari chapitre yihariye yageneye ibihe yabanyemo na Mowzey Radio bakiri ingimbi ndetse n’uburyo yinjiye mu mwuga w’itangazamakuru mu myaka 16 ishize.
Yagize ati “Ninjiye mu itangazamakuru ari kuri pasika, iyi pasika nigera nzaba nujuje imyaka 16 kuri radio na 32 nzaba maze kuva mvutse. Ibyo byose nzabisubiramo mu gitabo cyanjye.”
Muri iyi minsi biravugwa ko Uncle Austin yatandukanye burundu na Umwiza Joanna bari bafitanye umwana. Uyu muhanzi yanze kwemerera IGIHE niba koko ibyabo byararangiye cyangwa niba hari ikindi cyabaye abantu batazi.
Yagize ati “Nta kintu ndi kubivugaho, ntabwo nkeneye kubivugaho.” Abajijwe niba koko umugore yaramusigiye umwana akigendera, Austin yagize ati “Nta kintu ndi bukubwire, ntacyo ndi kubivugaho.”
Igitabo cya Uncle Austin ateganya ko kizajya hanze mu Ukuboza umwaka wa 2018.


text:
1
Muzatuganiririze ferwaka, bajye bategura competition, amajonjora Abe yabera hafi yababyeyi, Kigali habere za finali, nibwo karate izakundwa cyane igatera imbere, ndetse bagashyira interuniversity karate competition.
Wallah iyi nta nkunga irimo. Itandukaniye hehe se na'amapingu Kadafi yahaye u Rwanda nanubu akaba ajya abafunga iyo bakoze amanyanga ! Yabababababaabba . Japan namwe najyaga mbemera ariko wapi. Bazazane Fuso na AG100 Suzuki n'ibindi ndetse na Ndayihatsu wenda naho bya Karate byo wapi.
1


text:
Kuri uyu wa 09 Nzeri 2017, ubwo yari yifatanyije n'abanyeshuri, ababyeyi n'abarimu barerera mu ishuri ryisumbuye Nderabarezi ryitiriwe nyina w'Imana (Teacher Training College Mater Dei Mbuga) kwizihiza Yubile y'imyaka 25 rimaze rifunguye imiryango; Umushumba wa Diyoseze Gatolika ya Gikongoro, Musenyeri Celestin Hakizimana, yasabye abarimu kwigisha neza bakarerera u Rwanda kandi bagakunda umurimo bakora kuko iyo bigishije nabi ntibatange uburere baba ntaho bataniye n'abarozi.
Musenyeri Hakizimana yavuze ko imyaka 25 ari myinshi kandi kwizihiza Yubile ari umwanya mwiza wo kureba ibyiza byakozwe n'amakosa yabaye agakosorwa hagamijwe gutegura ejo hazaza heza.
By'umwihariko yagarutse ku murimo wo kurera abwira abarimu ko bakwiye kugira umwihariko wo kwigisha neza kandi bagafatanya n'abayeyi gutanga uburere bwuzuye ku bana.
Ati "TTC Mbuga ni ishuri rirera abazaba abarezi, niyo mpamvu rigomba kwitabwaho kurusha andi mashuri kugira ngo babe koko abarezi birinde kuba abarozi, kuko iyo utareze neza uba uroga, ariko iyo urera neza uba ukiza".
Umuyobozi wa TTC Mater Dei Mbuga, Philippe Murwanashyaka, yavuze ko ishuri ayoboye hari byinshi byiza bishimira ryagezeho kandi biyemeje gukorera ku mihigo, ariko anenga bamwe mu babyeyi batita ku bana babo igihe babohereje ku ishuri bakamera nk'ababajugunye, abasaba guhinduka bagafatanya kurera.
Murwanashyaka ati "Ntabwo ari abayeyi benshi, ari by'umwihariko hano hari ababyeyi batererana abanyeshuri ntibabashakire ibyangombwa byo kwiga ntibabarihire n'amafaranga y'ishuri kandi wagenzura ugasanga atari uko bayabuze ahubwo ari ukutabitaho uko bikwiye. Hari n'ababa bafite ubukene ariko bo bagira umutima wo kurera kuko baraza tukaganira, ariko hari abandi baba bibwira ko kohereza umwana ku ishuri nko kumwikiza".
Bamwe mu bana biga kuri iryo shuri babwiye IGIHE ko hari ubwo koko ababyeyi babo babaterera ntibabiteho igihe bari ku ishuri bakabima bimwe mu bikoresho bakenera cyangwa ntibaze no kubasura bikabagiraho ingaruka zo kumva basa n'abihebye ntibige neza.
Nyuma yo kumva ubutumwa bahawe na Musenyeri ndetse n'ibyo ubuyobozi bw'ishuri bwabavuzeho, ababyeyi biyemeje ko bagiye guhindura imikoranire bakongera ingufu mu kwita ku bana babo.
Umwe yagize ati "Ababyeyi twiyemeje kongera ubufatanye hagati yacu n'abarezi ndetse n'ubuyobozi kugira ngo ikigo cyacu gikomeze kuba ku isonga mu kurera neza. Batubwiye ko hari bamwe muri twe batita ku nshingano, tugiye kubikosora kuko badukanguye".
Umuyobozi w'akarere ka Nyamagabe, Philbert Mugisha, yijeje iri shuri ko bimwe mu bikorwaremezo basabye birimo umuyoboro w'amazi wihariye, amatara ku mihanda ndetse n'umuhanda w'amabuye, bigiye kwigwaho bigashyirwa mu bikorwa.
TTC Mater Dei Mbuga yafunguye imiryango mu 1992 ifite abanyeshuri 142 kuri ubu yigamo abagera ku 621, habamo amashami atanu ariyo imibare na siyansi, imbonezamubano, indimi, Uburezi, n'ishami ry'uburezi bw'incuke.
Mu kwizihiza iyi Yubile, abanyeshuri bahize mu myaka yashize kuva ryatangira bazanye impano bashimira ishuri uburezi ryabahaye muri gahunda bise 'garuka ushime'.
Ubwanditsi


text:
Nyuma y’imyaka hafi itatu , Serge Iyamuremye atagira igitaramo ategura ku giti cyiwe,byamaze kumenyekana ko uyu mwaka utazamusiga nkuko indi myaka ishize yamusize.
taliki ya 08/07/2018,niyo taliki Serge Iyamuremye yahisemo nk’italiki idasanzwe k’ubuzima bwe,n’italiki yifuza kongera kwifatanya n’abakunzi b’ibihangano Imana ijya imuhumekeramo .
Ni nyuma y’igihe, bihwihwiswa ko Serge yaba arimo gutegura igitaramo, muri uku kwezi kwa Gicurasi tugiye kwinjiramo,ariko mumakuru twiherewe na nyirubwite nuko byari biteganyijwe mu kwezi kwa Gicurasi ariko bizaguhinduka kuko hari ibyari bitaratungana,kuri ubu ibyari bitaratungana byamaze gutungana ,akaba kudutangarije ko italiki y’igitaramo yise “One Spirit live concert” ari taliki ya 08/07/2018,kuri we n’italiki isobanuye byinshi: kuko arimo gusaba Imana ko uwo munsi abazitabira bose bazaza bafite guhuza , intego imwe ,kuramya Imana imwe ndetse no kuba mu mwuka umwe,niyo mpamvu ayifata nk’umunsi ufite byinshi usobanuye k’ubuzima bwe n’Imana kuko ibyo aribyo ategerezanyije amatsiko kubona. yakomeje atubwira ko hari itandukaniro rikomeye hagati y’ibitaramo yakoze n’iki gitaramo kuko uyu mugoroba yifuza ko Imana ivura abantu muburyo budasanzwe biturutse k’umuti wo kuramya Imana.
ubutaha tuzabagezaho iki gitaramo giteganyijwe kuzabera.
kanda hano wumve indirimbo “Biramvura”:
N.A/Urugero.rw


text:
Ibi Umukuru w’Igihugu yabigarutseho mu kiganiro ku mikorere y’inzego za Leta muri Afurika yo mu kinyejana turimo cya 21 yagiranye na Mo Ibrahim, ku munsi wa kabiri w’Inama yiswe ‘Ibrahim Governance Weekend’ ibera i Kigali.
Ni ikiganiro cyibanze ku ngingo nyinshi zirimo amavugurura arimo gukorwa mu Muryango wa Afurika Yunze Ubumwe (AU), imikorere y’Urukiko Mpuzamahanga Mpanabyaha (ICC), icyo Perezida Kagame atekereza ku muntu uzamusimbura n’ibindi.
Perezida Kagame wayoboye amavugurura ya AU ndetse akaba anayoboye uyu muryango muri manda izarangira muri Mutarama umwaka utaha, yasobanuye ko agamije guhindura imyumvire no kuzana imikorere mishya itanga umusaruro no gutera inkunga ibikorwa by’umuryango.
Yatangaje ko kugeza ubu ibihugu 25 bimaze gutangira gahunda yo gutanga 0.2% by’imisoro y’ibyinjira mu gihugu, hagamijwe ko AU isezera ku muco wo gutungwa n’inkunga z’amahanga.
Yagize ati “Hari n’ibindi bihugu byinshi bibishaka, n’aho abantu batarabyumva neza, dufite ikipe ijya mu bihugu igasobanura, bakareba ayo bishyuraga, ayo batanga muri ubu buryo, mbese bakaganira.”
Yakomeje avuga ko afite icyizere ko amasezerano ku Isoko Rusange rya Afurika, azagera ku ntego zayo kuko kugeza ubu ibihugu 44 byayasinye.
Umusimbura
Umwe mu bitabiriye ikiganiro yabajije Perezida Kagame icyo atekereza ku musimbura we, niba hari icyo azamufasha kugira ngo u Rwanda rukomeze kugira isura nziza nk’iyo rufite uyu munsi ku ruhando mpuzamahanga.
Umukuru w’Igihugu yavuze ko ataba nk’abantu badatanga umusaruro ariko bagakomeza kwizirika ku butegetsi bikarangira bagiye ntacyo basize. Yavuze ko amahitamo yo gusimburwa atari aye kuko yayagize ariko ibyifuzo by’abamushakaga bikayaganza.
Yagize ati “Gahunda yo kunsimbura ntabwo ari iyanjye, iyo iza kuba iyanjye si mba ndi hano kuko nibyo nashakaga. Nashakaga kuyobora manda ebyiri nari nemerewe nkagenda, nicyo nifuzaga kuko mu mutima wanjye ndanyuzwe.”
Yongeyeho ko Abanyarwanda bamusabye igihe kinini ko akomeza kubayobora bimusaba igihe kinini cyo kubitekerezaho, hanyuma abyemera ashingiye ku mateka yanyuzemo n’icyatumye ajya ku rugamba rwo kubohora igihugu no guharanira uburenganzira bwe.
Ati “Nagiye mu gisirikare mpera mu cya Uganda, ubundi mu cy’u Rwanda. Sinigeze nkora ibyo ngo nzabe Perezida, sinigeze nanabirota kugeza ubwo bibayeho. Igihe nari mfite amahirwe yo kuba Perezida nahisemo kutamuba.”
Yakomeje agira ati “Mu 1994 ishyaka ryanjye ryarantoranyije ngo mube ndababwira ngo ‘simbyiteguye, ntibyari no mu byo narwaniraga. Niyo mpamvu batoranyije undi nkaba Visi Perezida na Minisitiri w’Ingabo.”
Perezida Kagame yavuze ko gufata icyemezo cyo kugenda bitagorana kuko n’iyo abanyarwanda baza kumusaba gukomeza kubayobora bamwizeyemo ubushobozi bwo kubakorera byinshi ariko we yumva ntabwo agifite yari kubahakanira.
Nyuma yo kuva ku buyobozi, Perezida Kagame, yavuze ko afite byinshi byo gukora, ariko azagerageza gufasha uzamusimbura kugira ngo azageze igihugu kuri byinshi.
Ati “ Nzakomeza kumuha ubufasha bwose nzaba mfite.”
ICC
Bamwe mu bayobozi ba Afurika bumvikana kenshi bagaragaza ko batishimye imikorere y’urukiko mpuzamahanga mpanabyaha (ICC) ndetse ntibahweme no gutanga ibitekerezo bikubiyemo ibyifuzo byo gusesa amasezerano arushyiraho.
Perezida Kagame yavuze ko uru rukiko rwagiyeho rushyiriweho Isi yose ariko byarangiye rubaye urwa Afurika gusa, aho usanga Abanyafurika baburanishwa narwo akenshi ibyaha baba barabikoranye n’abandi b’ahandi ariko bo ntibagire icyo babazwa.
Yagize ati “Ubwo bashyiragaho ruriya rukiko iyo bavuga ko ari urwo gucira imanza abanyafurika. Ntabwo mvuga ko uwakoze ibyaha adawiye kubibazwa, ariko se bikorwa mu buhe buryo, umuntu akibaza, ni ubuhe butabera butangwa.”
Ibihugu 34 bya Afurika byasinye amasezerano ashyiraho uru rukiko, gusa byo bikavuga ko rurengaho rukabyibasira ku buryo bibona ko rwamaze kuba igikoresho cy’ibihugu bikomeye mu gukandamiza Afurika.
Ubusanzwe ingingo ya 127 y’amasezerano ya Roma, yemerera igihugu kinyamuryango kwivana muri ayo masezerano ku mpamvu zacyo bwite, kandi uko kwivanamo ntikubangamire ubundi bufatanye bushobora gukenerwa n’urukiko kuri icyo gihugu.
Igihugu cyemererwa kuva mu banyamuryango nyuma y’umwaka umwe kigejeje ku Munyamabanga Mukuru wa Loni ubusabe bwo kuvamo.
Amafoto: Village Urugwiro


text:
Igisubizo: Kugaruka kwa kabiri kwa Yesu Kristo nicyo cyizere abakristo bafite ko Imana isumba byose, kandi ko izuzuza ibyo yirahiye kandi yasezeranye gukora. Ubwo yazaga bwa mbere, Yesu Kristo yavukiye mu kiraro i Betelehemu, nkuko byari byarahanuwe. Yesu yujuje ubuhanuzi bwinshi bwavugaga ku kuvuka kwa Mesiya, ubuzima bwe, imirimo ye, urupfu ndetse n’izuka rye. Ariko rero, haracyari ubuhanuzi burebana na Mesiya butarasohora kugeza magingo aya. Kugaruka kwa Kristo inshuro ya kabiri nibyo bizuzuza ubwo buhanuzi. Ubwa mbere aza, Yesu yaje aciye bugufi, aje kubabazwa. Nagaruka ubwa kabiri, Yesu azaza ari Umwami udahangarwa. Ubwa mbere aza, Yesu yari wenyine, ariko nagaruka azazana n’ingabo zose zo mu ijuru.
Abahanuzi bo mu Isezerano rya Kera ntabwo beruye ko azaza inshuro ebyiri. Ibyo bigaragara muri Yesaya 7:14, 9:6-7 na Zekariya 14:4. Kuko byagaragaraga ko ubuhanuzi buvuga abantu babiri bashobora kuba batandukanye mu miterere, hari benshi mu bayahudi b’icyo gihe bumvaga hazaza ba Mesiya babiri batandukanye: uzaza aciye bugufi aje kubabazwa, undi akazaza ari umurwanyi, atsinda ingabo z’abarwanya Imana. Icyo batashoboraga kumva rero ni uko Mesiya ari umwe, ariko akazakora ibyo bintu byombi. Yesu yarangije kuba umukozi uciye bugufi, ushenjagurwa (Yesaya 53), ubwo yazaga bwa mbere. Ariko nagaruka bwa kabiri, azaba yabaye undi wundi, ubwo azaza aje kubohora Isirayeli, ayibere n’Umwami. Zekariya 12:10 n’Ibyahishuwe 1:7, havuga uburyo azagaruka bwa kabiri, habanza kwibutsa ko yabanje gucumitwa. Isirayeli, kimwe n’isi yose, bazaboroga bicuza impamvu batamwakiriye ubwa mbere yazaga.
Yesu akimara kuzamuka asubira mu ijuru, abamalayika batangarije abigishwa bati ”yemwe bagabo b'i Galilaya, ni iki gitumye muhagaze mureba mu ijuru? Yesu ubakuwemo akazamurwa mu ijuru, azaza atyo nk'uko mumubonye ajya mu ijuru” (Ibyahishuwe 1:11). Zekariya 14:4 havuga ko nagaruka, azururukira ku musozi wa Elayono. Matayo 24:30 haravuga ngo “Ubwo ni bwo ikimenyetso cy'Umwana w'umuntu kizabonekera mu ijuru, n'amoko yose yo mu isi ni bwo azaboroga abonye Umwana w'umuntu aje ku bicu byo mu ijuru, afite ubushobozi n'ubwiza bwinshi”. Tito 2:13 ho havuga ko kugaruka kwe kwa kabiri kuzaba ari “umunsi w’ubwiza”.
Kugaruka kwa kabiri gusobanurwa mu buryo bunononsoye mu Ibyahishuwe 19:11-16: “Mbona ijuru rikinguye kandi ngiye kubona mbona ifarashi y'umweru. Uhetswe na yo yitwa Uwo kwizerwa, kandi Uw'ukuri. Ni we uca imanza zitabera akarwana intambara zikwiriye. Amaso ye ni ibirimi by'umuriro no ku mutwe we afite ibisingo byinshi, kandi afite izina ryanditswe ritazwi n'umuntu wese keretse we wenyine. Yambaye umwenda winitswe mu maraso kandi yitwa Jambo ry'Imana. Ingabo zo mu ijuru ziramukurikira zihetswe n'amafarashi y'imyeru, zambaye imyenda y'ibitare myiza, yera kandi itanduye. Mu kanwa ke havamo inkota ityaye kugira ngo ayikubite amahanga, azayaragize inkoni y'icyuma. Yengesha ibirenge mu muvure w'inkazi y'umujinya w'Imana Ishoborabyose. 16Kandi ku mwenda we no ku kibero cye afite izina ryanditsweho ngo UMWAMI W'ABAMI, N'UMUTWARE UTWARA ABATWARE.”
Ikibazo: Kugaruka kwa kabiri kwa Yesu Kristo bivuga iki?
Igisubizo: Kugaruka kwa kabiri kwa Yesu Kristo nicyo cyizere abakristo bafite ko Imana isumba byose, kandi ko izuzuza ibyo yirahiye kandi yasezeranye gukora. Ubwo yazaga bwa mbere, Yesu Kristo yavukiye mu kiraro i Betelehemu, nkuko byari byarahanuwe. Yesu yujuje ubuhanuzi bwinshi bwavugaga ku kuvuka kwa Mesiya, ubuzima bwe, imirimo ye, urupfu ndetse n’izuka rye. Ariko rero, haracyari ubuhanuzi burebana na Mesiya butarasohora kugeza magingo aya. Kugaruka kwa Kristo inshuro ya kabiri nibyo bizuzuza ubwo buhanuzi. Ubwa mbere aza, Yesu yaje aciye bugufi, aje kubabazwa. Nagaruka ubwa kabiri, Yesu azaza ari Umwami udahangarwa. Ubwa mbere aza, Yesu yari wenyine, ariko nagaruka azazana n’ingabo zose zo mu ijuru.


text:
Inyigo yo gukwirakwiza amazi meza n’isukura mu karere ka Ngororero yaratangiye
Inama yo kungurana ibitekerezo ku mushinga wo gukwirakwiza amazi meza, isuku n’isukura mu karere ka Ngororero yahuje intumwa zaturutse muri minisiteri y’ibikorwa remezo no mu mushinga wa PNEAR ndetse n’abayobozi b’akarere, abashinzwe ubuhinzi, abashinzwe ubuzima na ba kanyamigezi mu karere ka Ngororero tariki ya 8/11/2011.
Muri ako karere hazasanwa imiyoboro y’amazi ifite uburebure bwa kilometero 324, hazatunganywa amasoko 1385, hubakwe ibigega 134 byo kureka amazi y’imvura mu bigo bitandukanye n’utuzu tw’ubwiherero 107.
Mu ntego z’uyu mushinga harimo kuzamura ku gipimo cya 3% intego z’ikinyagihumbi mu byerekeye amazi meza mu cyaro naho ku birebana n’isukura umushinga uzayizamura ku gipimo kingana na 1% .
Uwo mushinga uzakorera mu turere dutatu (Gicumbi, Gakenke na Ngororero) ujyanye n’icyerekezo 2020 cya guverinoma y’u Rwanda. Biteganyijwe ko mu mwaka w’2020 Abanyarwanda bose bazaba baragejejweho amazi meza, ikornabuhanga mu kureka amazi y’imvura kugirango akoreshwe mu rugo no mu mirimo y’ubuhinzi rizaba ryasakaye mu cyaro n’inyubako z’ubwiherero zizaba zarakwirakwijwe hose mu ngo.
Isosiyete yo mu gihugu cya Gineya niyo yatsindiye isoko ryo gukora inyigo y’uko amazi meza n’isukura byagezwa ku baturage no gutegura ibitabo byo gutanga amasoko.
Uyu mushinga uzubahiriza amategeko agenga ibidukikije hirindwa ingaruka mbi wagira ku rusobe rw’ibinyabuzima rwo mu turere uzakoreramo.
Ernest KALINGANIRE


text:
Iyo ubajije abana b'iki gihe ibirebana n'icyo bazakora mu bijyanye n' akazi kabo, benshi bahuriza mu kuvuga ko bazashinga business zabo. Si abo bana gusa ahubwo n'abantu bakuru biyumvamo igitekerezo cyiza, cyabageza kuri business; bumva ntacyo bakora kitari kwikorera ku giti cyabo. Nyamara kugira igitekerezo cyangwa se inzozi zo kwibera boss ntabwo bihagije ngo umuntu agere kuri business yifuza; hari byinshi bisabwa.
Gutangiza business iyo ari yo yose bisaba kwitegura iyo nyir'ukuyitangiza ashaka kugera ku mutsindo (success) yiyemeje. Mu byo umuntu akora yitegura rero harimo ibijyanye no gukora imipango y'imikorere ye no kumenya ibijyanye n'amategeko agenga business mu gace arimo. Duhereye ko umaze kumenya business ushaka gutangiza iyo ari yo, ikiba gitahiwe ni ugukurikiza ibi bikurikira:
Imipango ya business (business plan) ikorwa mu buryo bw'inyandiko. Ni inyandiko igufasha gusobanura intego yawe ndetse n'uburyo uzayigeraho. Ni igice cy'ingenzi gituma business iganda nk'uko yateganyijwe, nta byo gutungurwa. Niba iki gice ugisimbutse, uba uri umwiyahuzi kuko ushobora gushiduka wagiye aho abandi bose bakoze business zikabahombera bagiye. Dore rero ibyo ushobora gushyiramo:
Business
SOBANURA. Usobanura icyo business yawe ari cyo ndetse n'icyo igamije. Byandike mu buryo bwumvikana nk'aho uri kwandika ibintu umuntu utazi business yawe azasoma. Ibi bizatuma ubasha nawe kumva neza iyo uri kugana ndetse no kumenya ibyo ufite n'ibyo ukeneye kugirango utangire.
MARKETING. Uburyo uzakoresha ngo umenyekanishe business yawe (marketing strategy). Si ngombwa kwibwira ko uzakoresha itangaza-makuru ryamaza kugirango umenyekanishe business yawe. Niba ufite ubwo bushobozi nta kibazo, ariko niba utabufite, ntwiwihebe kuko uburyo ari bwinshi. Ushobora kwifashisha abantu b'inshuti bakagufasha kumenyekanisha ibyo ukora, urwo ni urugero. Muri iki gihe kandi, ntuzibagirwe ko internet yagufasha muri marketing yawe.
BA MUKEBA. Teganya uburyo uzahangana n'abandi bantu ku bijyanye no kwigwizaho abakiliya. Niba uri umuntu utangije business isanzwe ikorwa n'abandi bantu, reba uburyo uzakoresha kugirango abakiliya baze iwawe. Niba uri umuntu utangije business nshya mu gace ushaka gukoreramo, ni ngombwa no guteganya ko hari abashobora kukwigana bagamije kugucura abakiliya. Ibi byigire umutwe, maze abo bandi uzabarushe kugira abakiliya. Mu byo ugomba gukora byose uzirindi ibintu by'ubugome (unethical) wagirira ba mukeba wawe. Barushye ubwenge aho gushaka kubarwanya.
IMIKORERE. Aha ugomba gusobanura uburyo uzajya ukora. Ese uzajya ukora ayahe masaha/ iyihe minsi? Ese uzajya ukora ufite ibihe bikoresho? Aha ni ho ugumba gusobanura uburyo uteganya gukora. Ibi byose ugomba kubyandika neza, ubisobanura nk'aho uri kubisobanurira undi muntu udafite icyo azi mu ikorwa rya business.
ABAKOZI. Ugomba guteganya uko uzajya ufata n'uburyo uzajya ushakisha abakozi bazajya bagukorera. Ni hano ugomba kugena umubare w'abazajya bagukorera. Aha kandi ni na ho ugena uburyo uzajya ubahemba. Ese uzajya ubahemba uko bakoze ikintu runaka? Cyangwa uzajya ubuhemba ukurikije igihe bamaze bakora ikintu runaka? Niba uteganya kwikorera (nta wundi muntu mufatanyije), iki gice ntabwo ugomba kugisimbuka. Sobanura uburyo uzajya witwara ndetse n'amasaho uzajya ukora.
UBWISHINGIZI. Nta wamenya burya; hari igihe ibyago bikugwira utabiteganyije. Niba rero ushaka kwirinda izi ngorane, ni ngombwa ko ugira ubwishingane (assurance). Gena icyo uteganya kuzakora kugirango ugire ubwishingane bugukwiye.
Ibijyanye n'imari
Ibaze kandi unasubize ahazajya hava amafaranga yo gukoresha. Ushobora kandi no guteganya uko uzajya uzabona inguzanyo ndetse n'uburyo uzayishyura. Ushobora kandi no guteganya uburyo uzaka inkunga. Ibi byose ubikora wamaze kumenya amafaranga uzakenera mu gutangiza business ndetse n'uko uzajya uyicunga.
Ugomba kandi no guteganya ibyo uzakenera byose ngo business yawe ishyirwe mu bikorwa. Ibi birimo amafaranga uzatangirana ndetse n'ayo uzaba ufite mu minsi ya mbere yo kwishyura ibisabwa bitandukanye. Inama nziza wakwigira ni iyo guteganya nibura amafaranga uzakenera mu mezi atandatu ya mbere uzamara ukora. Ibi ubikora wibwira ko muri icyo gihe nta nyungu uzajya ubona. Iyo ugize amahirwe ukayibona, ibyo nta kibazo. Iyo rero ugize ibyago ntuyibone kandi nta n'amafaranga wateganyije kuzaba ukoresha, kaba kakubayeho.
Ugomba kandi no kugena ibirebana n'inyungu ndetse n'igihombo. Nubwo nta muntu ushaka kwibutswa ko ashobora guhomba, ni ngombwa guteganya ko bishobora kubaho. Sobanura rero uburyo uzabyitwaramo uramutse uhombye ndetse unasobanure uburyo wakoresha ngo ubyirinde ahubwo urengere kunguka.
Aha ni hahandi utekereza ku bijyanye n'icyagufasha kugera ku nzozi ushaka ko business yawe isohoza. Niba utazi bihagije uburyo bwo gukora business, ni ngombwa kwegera abakoze business bakakugira inama. Ari ababashije kugera ku mitsindo, ari abatarayigezeho; bose bakugira inama. Ushobora kandi kwifashisha ibitabo, magazine ndetse na website zizewe kugirango umenyereho amakuru ajyanye na business ushaka gutangiza.
Aho uzashyira business yawe biterwa ahanini n'ubwoko bwa business yawe. Aho uzayishyira rero ni ikintu cy'ingenzi cyane mu kwigwaho. Ikintu kiruta ibindi hano ni ukubanza kugenzura ko aho ushaka gushyira business yawe hari abantu cyangwa hazajya hagera ku buryo bworoshye abazajya baguha icyashara.
Niba rero abakiliya uteganya kungukiraho ari abagenzi b'amaguru ugomba gushyira business yawe aho abantu baca. Nuyishyira ahantu hanyurwa n'imodoka gusa (cyangwa n'inyamaswa gusa ubwo nawe urabyumva ko nuhomba ntawe uzarenganya. Niba rero abakiliya uteganya kugira ari abagendera mu modoka, ni ngombwa gushyira business yawe aho uzi ko hahagarara imodoka zitwara abo bakiliya. Ni ngombwa kwiringira kandi ko hari imyanya ya parking ihagije.
Niba rero uteganya gukorera ahantu hari abandi banya-business nko ku mangazini cyangwa mu isoko, ni ngombwa kureba niba aho business yawe izajya hegeranye n'aho abakora business imeze nk'iyawe cyangwa abo musangiye abakiliya bari. Ibyo bituma umenya uburyo uzabyitwaramo ngo ugere ku ntego yawe hatajemo ukubangamirana. Ntuzakangwe kandi no kwegerana n'abo mucuranwa abakiliya (competitors) kuko ushobora kubyungukiramo mugihe uzaba ubarusha imikorere myiza.
Ugomba no kumenya kandi ko nta mategeko yihariye azagira ingaruka kuri business yawe ari muri ako gace ushaka gukoreramo. Aha ni uho umenya ibijyanye n'urusaku, n'ibyapa byemewe muri ako gace ushaka gukoreramo.
Nyuma yo kubyandika muri business plan yawe, ikiba gitahiwe ni ugutangira kureba uburyo kubona amikoro azagufasha muri business yawe bizagushobokera. Aho ni hahandi witabaza za banki cyangwa se za cooperative zigurizanya. Ibi ugomba kandi kubikora wiringiye ko uzashobora kuzuza ibyo izo banki zisaba. Baza kandi unagereranye inyungu uzakura kuri buri program yo kuguriza ishoboka.
Umukoresha burya ni umunt ufite inshingano zitoroshye zijyanye na business. Rero nkawe nk'umukoresha ntushinzwe gusa business ahubwo unashinzwe abakozi bawe. Teganya rero uburyo uzajya ubabona (hiring), uko uzabashakira ubwishingizi, ubwiteganyirize ndetse n'ibindi leta iteganya umukoresha agomba gukurikiza.
Aha ni ho utangira kureba uko uzajya wuzuza ibisabwa na leta y'agace uzajya ukoreramo. Ni ho umenya imisoro usabwa kuzajya utanga. Uretse iby'imisoro kandi, ugomba no kubaza ibijyanye n'amategeko agenga business ushaka gutangira. Ibi ntuzabikore wifashishije inshuti zawe gusa, ahubwo uzifashishije abanyamategeko babizobereyemo.
Izina ryawe rigomba kuba ryarandikishijwe kugirango ube wemerewe gukora byemewe n'amategeko. Mbere yo kuryandikisha, ni ngombwa guhitamo izina ryawe witonze.
Izina ni ikintu cy'igenzi cyane kuko ari ryo business. Uzirinde gushaka izina rikomerera abantu kwibuka. Hari abantu bashaka ko izina rya business yabo rijyana n'ibyo bakora maze bagahitamo izina rirerire. Ibi birutwa no guhitamo izina rigufi ridafite icyo rihuriyeho n'icyo uteganya gukora muri business yawe.
Ugomba kwibuka ko kandi izina rya business yawe ridahinduka. Niba ufite business yitwa Chez Mwiza, ntabwo ari kimwe no kuvuga ngo Kwa Mwiza kuko ayo yombi ari amazina atandukanye. Urundi rugero ni nk'iyo ufite business yitwa Kigali Home Equipments. Ntabwo ari kimwe na KIHOE (impine yayo). Ni ukuvuga ugomba guhitamo izina rimwe, rihoraho, maze ukarigumana kandi akaba ari na ryo abakiliya bamenya.
Mu bwo kandi ugomba guteganya, ni ugushaka izina rya kabiri (cyangwa se rya gatatu cyangwa rya...) ushobora gufata usanzwe izina wateganyije ryanze kwandikishwa cyangwa se uvumbuye ko ryafashwe.
Ibi na byo ni ibisabwa na leta. Ugomba kubikora byanga bikunze, naho ubundi ushobora kwisanga muri gereza uzira kutishyura imisoro ya leta. Imisoro ya leta ni ngombwa rero nubwo abantu benshi bayijujutira. Niyo iteza imbere igihugu kandi ni yo ikoreshwa mu kurinda uburenganzira bw'abagituye. Ni ngombwa rero kwishyura iyo misoro.
Hari igihe ibyo twavuze haruguru leta isaba umuntu ushaka gutangira business biba ati ibyo byonyine bisabwa. Kugirango wizere ko ibyo usabwa byose ubyujuje, shaka inzobere mu by'amategeko maze ikubwire ko hari ibyo ugikeneye kuzuza. Wibuke ko utagomba kwiringira ibyo inshuti yawe yakubwiye kuko iba atari inzobere; shaka inzobere zikwizeze ko wujuje ibyangombwa.
Iki ni ingenzi kuko igihe cyo kubika mu ihembe cyararenze. Ibi ntibizakurinda gusa kwibwa amafaranga igiye uyibitseho ahubwo bizanakorohereza mu kandi kazi ukora. Ibi nti nka kwa kundi umuntu azajya aba akeneye kukwishyura, maze agakoresha compte yawe.
Hari n'ibindi bintu bitwavuzwe kuri uru rutonde byakugirira akamaro nk'umutangizi wa business. Ni ngombwa rero ko ukora 'ubushakashatsi" bwawe wifashishize isoko z'amakuru zitandukanye kugirango ugire n'ubundi bumenyi bwisumbuyeho cyangwa butsindagira ubwo ukuye aha. Ibi byose ugomba kubiha umwanya uhagije kuko iyo utabikoze bitewe n'uko ubona ko utabibonera umwanya, ibyiza ni uko waba uretse gutangiza business yawe ukazategereza igihe uzawubonera kuko kubitaruka bitatuma hari icyo ugeraho kirambye.
Intabwe 10 Zo Gutangiza Business
Iyo ubajije abana b'iki gihe ibirebana n'icyo bazakora mu bijyanye n' akazi kabo, benshi bahuriza mu kuvuga ko bazashinga business zabo. Si abo bana gusa ahubwo n'abantu bakuru biyumvamo igitekerezo cyiza, cyabageza kuri business; bumva ntacyo bakora kitari kwikorera ku giti cyabo. Nyamara kugira igitekerezo cyangwa se inzozi zo kwibera boss ntabwo bihagije ngo umuntu agere kuri business yifuza; hari byinshi bisabwa.
at 12:50:00 AM
Labels: umurimo


text:
Megawate 80 z’amashanyarazi ya nyiramugengeri zizatangira gukoreshwa muri 2020
Guhera muri Werurwe 2020, Megawate 80 z’amashanyarazi akomoka kuri nyiramugengeri zizatangira kubonera maze byongere umubare w’Abanyarwanda bakoresha amashanyarazi.
Byatangajwe ubwo Guverineri w’Intara y’Amajyepfo, Marie Rose Mureshyankwano yasuraga ahari kubakwa uruganda ruzabyaza nyiramugengeri amashanyarazi mu Karere ka Gisagara, ku itariki ya 10 Mutarama 2017.
Chandrakant Mishra, umuyobozi w’ikompanyi yitwa EPC, iri gukurikirana imyubakire y’urwo ruganda ahamya ko ruzuzura muri Mutarama 2020, rukazatanga megawate 80 zizatuma amashanyarazi asanzwe yifashishwa mu Rwanda yiyongeraho 40%.
Agira ati “Muri Mutarama 2020 uru ruganda ruzaba rwuzuye, rushobora gutanga amashanyarazi aziyongera ku yo REG (ikigo cy’igihugu gishinzwe ibijyanye n’ingufu) igeza ku bafatabuguzi.”
Guverineri Mureshyankwano avuga ko afite icyizere cyo kuba urwo ruganda ruzuzura mu ntangiriro z’umwaka wa 2020 akurikije uburyo imirimo iri kwihuta, nyuma y’amezi agera kuri arindwi rutangiye kubakwa.
Agira ati “Ubwo mperuka kubasura ni bwo bari bagitangira gusiza. Ugereranyije n’amezi bamaze batangiye urabona ko birimo birihuta cyane. Ntekereza ko intego bihaye bazayigeraho.”
Umuyobozi w’Akarere ka Gisagara, Jerome Rutaburingoga ahamya ko urwo ruganda ruzaha akazi abaturage bagera ku 1000 kandi ngo kugeza ubu abagera kuri 800 barahakora n’abatazabonamo akazi ngo bazagerwaho n’iterambere mu buryo butandukanye.
Agira ati “Inzu 34 ziri kubakwa azaturwamo n’abanyamahanga ndetse n’abandi bazakora muri urwo ruganda, hafi yaho hazubakwa amahoteri, harubakwa amabare (bar), ibyo byose ni iterambere. N’abahaturiye bazabona isoko ry’ibyo bakora.”
Abaturage bo mu Murenge wa Mamba, ari naho hari kubwakwa rwo ruganda, batekereza ko n’abatararubonamo akazi bazagera aho bakakabona cyangwa n’abana babo bakazarukoramo nabo bakagerwaho n’umuriro w’amashanyarazi; nkuko Patrick Bizimana abisobanura.
Agira ati “Abaturage twese umuriro uzatugeraho, nta wuzongera gucana agatadowa.”
Urwo ryganda ruri kubakwa na Sosiyete y’Abanya-Turukiya yitwa “Quantum Power”. Ruzuzura rutwaye miliyari 289RWf (miliyoni 350$).


text:
SI WE KAMARA[1]
Uyu mugani bawuca iyo babonye umuntu wangirira gukora
icyo abandi bazashobora, nibwo bagira bati: „ Si we Kamara, nimumwihorere
abandi bazarukemura“. Wakomotse ku mugaragu wa Muvunyi wa Karemera witwaga
Kamara; mu ipfa ry’Ibisumizi bya Ruganzu Ndoli, ahagana mu mwaka w’ i 1500.
Kamara
uwo yabayeho ku ngoma ya Ruganzu Ndoli nyine; yari umugaragu wa Muvunyi
Karemera ( akaremajwe n’ibyuma mujya mwumva wari intwari mu Bisumuzi). Yabyirukanye
na byo; ibitero Ruganzu yateje byose yabitabayemo; yari intwari nka ba shebuja.
Nuko
mu gitero cya nyuma cya Ruganzu cyo mu Musaho wa Rubengera ari na cyo yaguyemo
yishwe na Bitibibisi, umurambo we Ibisumizi birawuheka; bakagenda babwira
rubanda ko Ruganzu aberanye (arwaye). Ntibababwire ko yatanze, bamujyana iwe ku
Mwugaliro (Kigeme-Gikongoro). Bamutungukanye ku munyanzoga we witwaga Rusenge,
na we bamubwira ko Ruganzu arwaye.
Rusenge
abaha inzoga baranywa, bamaze gusinda havamo umwe mu Bisumizi, abwira Rusenge
ko Ruganzu yatanze.
Rusenge
yumvise ko shebuja (umwami w’igihangange) yapfuye, agwa mu kantu biramubabaza
cyane; aca munsi y’urugo, hakaba hari igiti cy’umuvumu, akimanikaho arapfa.
Ibisumizi bigumya gutegereza Rusenge biramubura. Bamwe bararyama abandi basigara
baraririye umurambo wa Ruganzu.
Mu
gitondo babona Rusenge aho yimanitse. Baherako baremerwa (bikorera) umugogo wa
Ruganzu, bawujyana i Butangampundu bawutabazayo (barawuhamba). Bamaze
kuwutabaza bashyira nzira, bataha ku Ruyenzi. Mu gitondo bafashamo, bataha mu
Ruhango rwa Mutakara na Nyamagana; bukeye bahava ku gasusuruko. Ubwo bajya kwa
Ruganzu i Ruhashya na Mara mu Busanza. Bageze mu Butansinda bwa Kigoma na
Muyange, bahura n’ingemu, kwa Ruganzu babagemuriye. Baricara (Ibisumizi)
baranywa.
Bamaze
gusinda havamo umwe, ati ”Kandi basha, burya Rusenge aturusha ubugabo!” Abandi,
bati “Kuki?” Ati “Kuko twabyirukanye na Ruganzu tukiri bato, akaduhaka, akaduha
inka n’imisozi tugakira, none uwo yahaye inzoga gusa akaba ari we wamwiyahuriye
tugasigara !” Ubwo bose batera hejuru, bati “Koko Rusenge aturusha ubugabo !”
Nuko
bamaze kubyiyinjizamo, bajya inama y’uko babigenza, bati “Nimwicemo amatsinda
abiri; rimwe rihagarare hakurya hariya i Kigoma, irindi rigume hano i Muyange,
maze tujye duhurira muri iki gikombe turwane, twicane dushire”. Inama
barayinoza.
Banywa
za nzoga ihutihuti; zimaze gushira, barambara bararwana. Bageza hagati
bagahagarara, itsinda rimaze gushogosha rikivanga n’irisigayemo benshi,
bakongera bakikoranya bakarwana, bityo, bityo. Ku ndunduro abarimo Muvunyi
n’umugaragu we Kamara bamara abo bahangikanye; hasigara gusa icyo gice barimo.
Nabwo bongera kwicamo ibindi bice bibiri. Na none ikirimo Muvunyi na Kamara kimara
ikindi. Bongera kwicamo kabiri. Birongera biba kwa kundi. Noneho hasigara
Muvunyi na Kamara bombi basa. Muvunyi abwira Kamara, ati “Ubu ngiye kwiyahura
maze unsonge, nurangiza utahe ujye kutubika !” Ubwo Muvunyi ariyahura. Kamara
abonye shebuja yiyahuye amaze no kumusonga, yanga kugenda asize intumbi za ba
shebuja zandagaye aho; asanga harimo ububwa.
Nuko
Kamara akoranya intumbi zose z’Ibisumizi, azihamba mu myobo y’inyaga yari muri
icyo gikombe, amaze kuzihamba nawe ariyahura, amaze gusaba umwe mu batwa
b’insigarizi kumusonga. Uwo mutwa nawe amaze gusonga Kamara, ariyahura.
Ibisumizi bishira bityo. Ruganzu abikwa n’indorerezi zaje zigemuye.
Kuva
ubwo rero, uwo murimo w’ubutwari Kamara yakoze umubyarira ishimwe ryamamara mu
Rwanda. Babona umuntu wangiriye gukora ikintu, bati “Nakireke siwe kamara !”.
Ubwo baba bafatiye kuri Kamara umugaragu wa Muvunyi wahambye Ibisumizi,
akabimarira mu myobo.
Kuba Kamara bivuga gusumbya abandi akamaro mu bushobozi.
[1] Felicien Barabwiriza
wrote:
À: rwandanet@yahoogroups.com
De: Felicien Barabwiriza
Date: Wed, 3 Dec 2003 13:28:25 -0800 (PST)
Objet: [rwandanet] Insigamigani/ Siwe Kamara!
Nyuma yo kubagezaho urupfu rwa Ruganzu Ndoli
wishwe na Bitibibisi, dore noneho uko Ibisumizi,
arizo ngabo za ruganzu, zabyifashemo, shebuja
amaze gupfa. Aha umugabo Kamara yagize akamaro,
ari naho hakomotse uyu mugani, ngo "Si we Kamara".
NB: Iyi migani idafite numéro nayohereje ku zindi
mbuga ; ndakeka bamwe kuri rwandanet baba
batarazibonye, niyo mpamvumpitamo kongera
kubiboherereza. Ababibonye bambabarire, kandi
babyihanganire.
Ndashimira modérateur kuba yongera akabyohereza
akoresheje outlook. njye outlook inyereke messages
zije ariko ntinyemerera kuzandika ngo nzohereze.
Niyo mpamvu mbiboherereza comme attaché gusa.
Mumbabarire. Bwana modérateur rero, urakoze cyane
kunyunganira.
Umugoroba mwiza
FMB
__________________________________


text:
Ifunguro rya mu gitondo rigirira akamaro umubiri w’umuntu kuko rimufasha kubona imbaraga zo gukora akamererwa neza, n’ibindi. Ariko ngo biba byiza kurushaho iyo urifashe wabanje gukora siporo cyangwa indi myitozo ngororangingo.
Amakuru yashyizwe ahagaragara n’urubuga rwa interineti rwa www.regimesmaigrir.com aravuga ko ari y gukora siporo mu gitondo, kuko bituma ibinurire biyaga , cyane cyane ibyo mu biribwa umuntu aba yafashe mu ijoro riba rikeye, binanongera ubushake bwo kurya (appetit)
Ubushakashatsi bwakozwe n’abanyeshuri bo muri kaminuza ya Nortumbria yo mu Bwongereza, bugaragaza ko abantu bihutira gufungura mu gitondo, ariko bakiyibagiza ko baba bagomba kubanza kuyaza ibinure baba bararanye mu mubiri, kandi ahanini baba babyongera kuko muri ayo masaha atangira umunsi bafata ibiribwa cyangwa ibinyobwa by’ibinyamavuta, nk’amata, umureti n’ibindi.
Gukora imyitozo ngororanginngo mbere yo gufungura mu gitondo kandi, byongera imbaraga z’umubiri, gukora neza k’ubwonko ndetse n’amaraso agatembera neza, kandi bituma umuntu atagubwa nabi mu nda, ngo aze kubura ubushake bwo kuza kongera kujya ku meza mu bihe byagenwe, nko ku manywa na ninjoro.
Mu rwego rwo gushyira mu bikorwa iyo nama y’abashakashatsi, ni byiza ko umuntu amenya amasaha ye y’akazi akaba yazinduka mbere yo koga agafata umwanya wo gukora siporo, nyuma agafungura, kuko binafasha mu kwirinda umubyibuho ukabije.
Akamaro ko gukora siporo mbere y’ifunguro rya mu gitondo
Ifunguro rya mu gitondo rigirira akamaro umubiri w’umuntu kuko rimufasha kubona imbaraga zo gukora akamererwa neza, n’ibindi. Ariko ngo biba byiza kurushaho iyo urifashe wabanje gukora siporo cyangwa indi myitozo ngororangingo.


text:
Nyakubahwa PAUL KAGAME yitegereje nubushishozi yongerera pansiyo ariko kabando gasunika iminsi yo kubaho kubaturarwanda Imana imwongerere iminsi yokubaho
Nogukomeza kuyoborana
ubwenge rurema yaguhaye buri munyarwanda yisange umubereye igiubizo mu buzima koko abahembwaga make bari barasigaye inyuma .
Nyagasani akwongere izindi mbaraga
Nyakubahwa PAUL KAGAME yitegereje nubushishozi yongerera pansiyo ariko kabando gasunika iminsi yo kubaho kubaturarwanda Imana imwongerere iminsi yokubaho
Nogukomeza kuyoborana
ubwenge rurema yaguhaye buri munyarwanda yisange umubereye igiubizo mu buzima koko abahembwaga make bari barasigaye inyuma .
Nyagasani akwongere izindi mbaraga
Biracyaza ndizera ko hazakurikiraho kuzamura imishahara haherewe ku barimu bahembwa make!
Perezida niwe uramutswa igihugu niyo mpamvu tumushimira, rwose Uwizeye wazamura imyumvire
Yes, mwakoze babyeyi, mutekereze no ku mishahara, nimujya muyongeza byaba byiza naho muhereye ku bahembwa make! Mutekereze no ku barezi bigisha mu mashuri yisumbuye bongeye ubumenyi! Bagihembwerwa A2!!!!!
Ni byiza uyu mubyeyi yakoze, Ariko no kongera imishahara byaba byiza bagiye bahera ku bahembwa make.!
Ni byiza uyu mubyeyi yakoze, Ariko no kongera imishahara byaba byiza bagiye bahera ku bahembwa make.!
Rwose Nyakubahwa Perezida wa Repubulika Imana ijye igikomeza amaboko Kuko ibyo ashishoza ngo imibereho y’abanyarwanda irusheho gutera imbere turabibona. Kuko akora Ku nzego zose ngo abana b’u Rwanda babeho neza. Gusa azadufashe no kubibazo byizamuka ry’ibiciro bya minerval y’ibigo byigenga. Kuko bongeza Minerval uko baramutse nuko babishatse.
ngirango ni Leta y’u Rwanda yqyongereye si umuntu umwe
Turashima Imana cyane kuko hari abahabwa pansiyo bifuzaga ubundi bufasha .
muzehe wacu turamukunda kandi arashishoza arakoze rwose kutwongerera icyizere cyo kubaho, turamusaba kandi ko yadufasha agashyiraho umushahara fatizo wabakozi kuko hariho abakoresha bahemba intica ntikize,
Imanayaguhaye ubushishozi,twararenganye pe
Umubyeyi atekereze no ku myaka yo kujya muri pansiyo. Rwose iri hejuru kandi gabanijwe byanatuma na bamwe mu basomeri babona akazi kuko abasaza tuba twagiye muri pansiyo bakadusimbura. Ikindi Tugiye muri pansiyo dufite akabaraga twashobora guhanga imirimo ku rubyiruko!!
Ibibintu nibyiza cyane habeho ubukangura mbaga kugirango abakoresha babyubahirize, muzehe wacu turamukunda cyane aba yatwitayeho mumpande zose kweri Imana imukomeze mubyo adukorera byiza biduteza imbere biteza nigihugu imbere
Nibyiza cyane Byaribikenewe
Nibyiza cyane Byaribikenewe


text:
Nyamasheke: Abaturage bamurikiwe ibizabakorerwa muri uyu mwaka
Abaturage mu karere ka Nyamasheke barasabwa kurushaho gufata iya mbere mu kugena no gushyira mu bikorwa ibibakorerwa.
Ibi babisabwe kuri uyu wa kane tariki ya 26 kamena 2014 n’ubuyobozi bw’akarere mu rwego rwo kubamurikira ibyo akarere kagezeho n’ibyo bateganya gukora umwaka utaha.
Umuyobozi w’akarere Habyarimana Jean Baptiste yabwiye abaturage ko muri gahunda y’imiyoborere myiza igihugu gushyize imbere abaturage bakwiye gusobanurirwa ibibakorerwa bakabigiramo uruhare kugira ngo bibe ibyabo nk’uko aribo biba bije kugirira akamaro.
Yabasobanuriye agira ati “umuturage wamenye ibigenda bimukorerwa atangira kumenya ko bya bikorwa ari ibye kandi ko uruhare rwe ari ingenzi , urugendo turimo rw’imiyoborere myiza, ibikorwa bigomba kuba ari iby’abaturage akaba ariyo mpamvu turebera hamwe ibyo twagezeho tukanarebera hamwe ibyo tuzakora umwaka utaha kugira ngo  dufatanye turebe uko tuzabigeraho dufatanyijeâ€.
Umuyobozi w’akarere yishimiye ko bamaze kubaka imihanda harimo uwa kaburimbo ugiye kurangira, kuri ubu imirenge yose uko ari 15 ikaba yaramaze kugerwaho n’amashanyarazi , amazi akaba amaze kugera ku gipimo cya 80%, umwaka utaha akemeza ko bazaba bageze ku gipimo gishimishije, ubukene bukaba buri guhashywa mu mishinga itandukanye nka VUP,gusa akaba asaba ko ubuhinzi , ubworozi no kuboneza urubyaro byakomeza gushyirwamo ingufu.
Kubwimana Yohani  ni umwe mu baturage ba Nyamasheke, avuga ko kuba abaturage bahamagawe bakagishwa inama y’ibizabakorerwa ari ingirakamaro kuko nta muturage ushobora guseta ibirenge azi ko hari imirimo ye iri kudindira, bigatuma ibikorwa n’abayobozi abigira ibye.
Mukantaho Josephine nawe yavuze ko kuba bicaranye n’ubuyobozi bukababwira icyo bubifuzaho nabo bakababwira icyo bifuza byerekana ko imiyoborere myiza igenda igerwaho kandi ibyo babona ntibibatungura.
Yagize ati “hari ibintu byinshi byiza tujya tubona tutarabisobanuriwe cyangwa tutazi aho biva bikatubangamira, nk’ubu batubwiye ko umuhanda uzaca iwacu bakatubwira ibyiza byawo ntabwo twakumva ko ibiti byacu bazatema bizaba byangiritse, iyo tubonye basenya amazu ahazaca umuhanda twarabimenyeshejwe ntacyo bidutwara, kuba tumenya aho ibyo badukorera bigana ni byiza kandi natwe tuba tugomba kubisigasiraâ€.
Abaturage ba Nyamasheke basabwe kuba umusemburo w’iterambere bakamenya kunyurwa bakirinda, gusubiza ibibazo uko bitari, mu gihe babazwa n’abashakashatsi bibwira ko baje kugira imfashanyo babaha, bagaharanira kuvugisha ukuri kuko biri mu bizatuma akarere karushaho gutera imbere nabo ubwabo barimo.
Â


text:
Zari Hassan amaze iminsi mu bibazo bikomeye, yabanje gupfusha uwahoze ari umugabo we Ivan Ssemwanga wapfuye kuwa 25 Gicurasi 2017 , hashize iminsi mike nyina yafashwe n’indwara y’umutima ajyanwa mu bitaro ari naho yaguye.
Halima Matovu Hassan[nyina wa Zari] yashyinguwe ku wa Gatanu tariki ya 21 Nyakanga 2017 ku ivuko muri Busujju ho muri District ya Mityana. Mu bamushyinguye harimo na Diamond wagaragaje ko ‘yababajwe cyane n’urupfu rwe’.
Ubu Diamond yajyanye umugore we Zari Hassan i Mombasa muri Kenya mu kumwibagiza ibibazo amazemo iminsi byo gupfusha abantu babiri be ba hafi. Yavuze ko bazamarayo iminsi itanu bishimana mu buryo bwo kwibagiza uyu mugore agahinda yagize.
Diamond ukunzwe muri iyi minsi mu ndirimbo “Marry Me” yavuze ko yahisemo kujyana umugore we mu kiruhuko mu rwego rwishimana na we agerageza kumwibagiza ibyago yagize ndetse yihaniza abivanga mu by’urugo rwe.
Yanditse kuri Instagram agira ati “Hari amakariso anuka yigira nk’azi ububabare abantu baterwa n’ibyago by’abandi [..] Umwana uvuye mu ruhererekane rw’ibizazane akeneye kujyanwa ahantu hatuje akitabwaho agateteshwa.”
Yongeraho ati “Mwebwe niba mudafite abagabo bo kubibakorera si byiza kubifata nk’aho uko mwitwara ari wo muco ngo mwumve ko buri wese agomba kuba nkamwe, ngo yirirwe yifungiranye mu cyumba arira, murwane n’ingo zanyu iz’abandi muziveho, mfite iminsi itanu yo kumuryohereza kandi iratangira uyu munsi.”
Diamond na Zari baherekejwe na Harmonize uri mu bahanzi bakomeye babarizwa muri Label ya Waasafi Classic Baby.


text:
Pasiteri w’Itorero Rivival Temple ahamya ko kubaka umubiri ntacyo bimaze
Umushumba w’Itorero Rivival Temple, Rev Godfrey Gatete avuga ko umubiri n’ibindi bigaragara atari ibyo kwitabwaho kuruta imitima y’abantu.
Yabivuze ku itariki ya 05 Ukuboza 2017 ubwo yatangizaga igiterane mpuzamahanga ngarukamwaka kiri kubera ku itorero rye i Remera muri Kigali, gisanzwe cyitabirwa n’abantu baturuka mu bihugu bitandukanye byo muri Afurika.
Uwo mushumba avuga ko mu myaka 13 Rivival Temple imaze, ititaye ku gufungura amashami no kubaka insengero zihambaye ahubwo ngo bashyize imbaraga mu kubaka imitima.
Agira ati “Abantu bo kubaka amataje ntibabuze, twebwe icyo twabanje ni ukubaka imitima y’abantu, sinabara ibihumbi by’abumvise ubutumwa bwiza kuko twazengurutse hose mu ntara.”
Akomeza agira ati “Turubaka umuntu w’imbere kuko ari we muntu nyakuri, iyo uwo muntu akuvuyemo witwa umurambo, abantu rero baribeshya bakubaka amazu asenyuka cyangwa imirambo (imibiri), aho kubaka umuntu nyakuri.”
Akomeza avuga ko ubuzima bw’ibigaragara nk’umubiri, inzu n’inganda byose ngo bishingira ku buzima bwiza bw’umuntu w’imbere.
Abantu ngo bazabanze bamenye icyubahiro cy’Imana bagiteze imbere, ibindi bintu byo hanze bizikora.
Pasiteri Godfrey Gatete ahamya ko kuba hari abantu barota nabi, bafite ihungabana, badashobora kubona amahoro babiterwa n’uko uwo muntu w’imbere wabo afite ibibazo.
Akomeza avuga ko bimwe mu bimenyetso bigaragaza ko umuntu w’imbere yasenyutse harimo abasigaye bashakana ariko ingo zigasenyuka batararenza imyaka itanu babana, abicana bapfa imitungo, amoko n’ibindi.
Rev Godfrey Gatete avuga ko igiterane cy’Ububyutse nk’icyo yatangije kimaze gutuma benshi bakira agakiza barimo uwiswe Woreco ngo wanywaga urumogi, ariko ubu akaba ari umushumba w’amatorero ya Gikirisitu muri Sudani y’Epfo.
Igiterane cy’uyu mwaka wa 2017 gishingiye ku nsanganyamatsiko igira iti “Kuguma mu cyubahiro cy’Imana” mu Ijambo ry’Imana riri muri Zaburi 113:4".
Dukurikire ukanda kuri Like
Ibitekerezo ( 1 )
Ndashaka kugira icyo mvuga.Uyu pastor aravuga ngo "iyo umuntu w’imbere akuvuyemo witwa umurambo".Abantu bafite iyi myumvire,ni millions and millions.Nibyo bita ROHO idapfa (immortal soul/ame immortelle).Nyamara nta hantu na hamwe Bible yigisha ROHO idapfa.Roho idapfa,yahimbwe na greek philosopher witwaga PLATO.Uyu PLATO ntabwo yemeraga imana abakristu basenga.Dore amasomo ya Bible yerekana ko iyo dupfuye nta kindi kintu cyongera kubaho.Umubwiriza 9:5,havuga ko iyo dupfuye tutongera gutekereza.We are totally unconscious.Urundi rugero,igihe Adamu yakoraga icyaha,ntabwo imana yamubwiye ngo napfa Roho ye izasigara.Ahubwo yamubwiye ko napfa azasubira mu gitaka,aho yavuye (Intangiriro 3:19).Bible ivuga ko amizero yonyine upfuye aba afite,ni Kuzuka ku munsi w’imperuka ku bantu bumviraga imana (Yohana 6:40).Ntitukemere inyigisho zidashingiye kuli Bible,kuko zibabaza imana (Matayo 15:9).Ni ikinyoma.